הוועדה לקידום מעמד האישה ולשוויון מגדרי, כנסת 20, פרוטוקול מספר 198, 2017-11-21 10:00

עאידה תומא סלימאן: בוקר טוב לכולם, אני פותחת את הישיבה של הוועדה לקידום מעמד האישה ולשוויון מגדרי.

עאידה תומא סלימאן: היום ה-21.11.2017, ואנחנו היום מציינות בכנסת את היום למאבק באלימות נגד נשים בקרבה ליום הבינלאומי למאבק באלימות נגד נשים שמצויין בדרך כלל בכל העולם ב-25.11 כל שנה לפי החלטת האו"ם מ-1999.

עאידה תומא סלימאן: אני חייבת להזכיר שהתחלת ציון היום הזה התחילה ב-1981 כאשר ארגוני נשים תחת הכותרת של "התאחדות הנשים הדמוקרטיות" התאספו והחליטו שה-25.11 יהווה יום בינלאומי למאבק באלימות נגד נשים במיוחד שזה היום שנרצחו בו שלוש האחיות מרבל מדומיניקן כאשר היו פעילות פוליטיות ונרצחו על ידי הדיקטטורה שהתקיימה אז.

עאידה תומא סלימאן: ב-1999 לאחר 18 שנים שהנשים עשו את זה בצורה לא פורמלית אלא בצורה מאבקית של ארגוני שטח מועצת האו"ם אימצה את היום הזה והכריזה עליו כיום רשמי של מאבק באלימות נגד נשים.

עאידה תומא סלימאן: מאז ומתמיד ארגוני השטח הכתיבו סדר יום.

עאידה תומא סלימאן: מאז ומתמיד התנועה הפמניסטית הקדימה וראתה את הבעיות ונאבקה למענן והיום הזה הוא לא רק לציין את האלימות נגד נשים ולהצביע עליה אלא גם כן לתת את הכבוד המתאים לכל אלה שעמלים, אם זה בשטח ואם זה במוקדי קבלת החלטות, כן למגר את התופעה.

עאידה תומא סלימאן: לכל המתנדבות, לכל הנשים האמיצות שמעמידות את עצמן כחוד החנית במאבק באלימות נגד נשים.

עאידה תומא סלימאן: לכל אלה שמגנות על חיי נשים, תומכות בנפגעות אלימות וגם הן בעצמן חושפות את האלימות.

עאידה תומא סלימאן: אנחנו בימים האלה עדות יותר ויותר לא רק למחיר שמשלמות הנשים נפגעות האלימות אם זה מבחינת הפגיעה הפיזית ואם זה מבחינת הפגיעה הנפשית, אלא גם כן המחיר שהן משלמות כאשר הן חושפות את האלימות על כל סוגייה ובמיוחד ההטרדות המיניות.

עאידה תומא סלימאן: בימים האלה ולפני שבוע קיימנו דיון על הקמפיין של Me Too, של גם אני, ואנחנו אומרות פה, כולנו יכולות להגיד גם אני, כולנו יכולות לספר את הסיפורים, יש לנו סיפורים, שלא נשלה את עצמנו.

עאידה תומא סלימאן: רק יש כאלה מבינינו שהזמן עכשיו מתאים להן לדבר ויש כאלה מבינינו שעדיין לא הגיע הזמן שיספרו את הסיפור האישי.

עאידה תומא סלימאן: אבל מצד שני יש נשים שלא יגיע הזמן שיספרו את הסיפור שלהן כי כבר החיים שלהן נגדעו.

עאידה תומא סלימאן: 17 נשים נרצחו במדינת ישראל השנה, 17 נשים הפכו לעוד סטטיסטיקה, לצערי הרב.

עאידה תומא סלימאן: אנחנו היום גם נגלה שאין אפילו הסכמה על הסטטיסטיקה הזאת, שאין אפילו הסכמה בין רשויות המדינה על כמה נשים נרצחו השנה ועל ידי מי הן נרצחו.

עאידה תומא סלימאן: אבל העיקר שהנשים האלה היו להן תקוות והיו להן חיים והיו להן חלומות שכולם הפסיקו בבת אחת כי יש איזשהו גבר בחיים שלהן שהחליט ליטול את החיים שלהן.

עאידה תומא סלימאן: אנחנו מאז ומתמיד דיברנו על כל סוגי האלימות ואנחנו הובלנו מאבקים.

עאידה תומא סלימאן: בשנה שעברה בציון היום הזה, בחדר הזה, ארחנו את הוועדה הבין משרדית שהגישה את ההמלצות שלה לאחר עבודה של שנתיים וחצי.

עאידה תומא סלימאן: הוועדה הבין משרדית התחילה את עבודתה ב-2014 וסיימה את עבודתה וניסחה את ההמלצות שלה והחשיפה הראשונה להמלצות הייתה בוועדה הזו לכבוד היום הבינלאומי למאבק באלימות.

עאידה תומא סלימאן: ולקח בינתיים ששה חודשים עד שוועדת השרים אימצה את ההמלצות האלה ולא לפני מאבק עיקש גם שהערנו אותו וארגוני הנשים והוועדה הובילה כדי שיאמצו את ההמלצות שהשרים ישבו ויאמצו ושוועדת שרים תאמץ את התכנית הכללית שנוסחה על ידי הוועדה הבין משרדית.

עאידה תומא סלימאן: התכנית אומצה בשעה טובה אבל לא תוקצבה ואנחנו נגיע לזה אחר כך.

עאידה תומא סלימאן: ובינתיים כל מי שעמל בנושא או שהוא ממשיך תכניות קודמות או שהוא מגרד תקציבים כדי לנסות ליישם משהו.

עאידה תומא סלימאן: אני אומרת ככה, 17 נשים שנרצחו, מאות אלפי נשים שסובלות מחייבות תכנית חירום ותקצוב חירומי.

עאידה תומא סלימאן: היום בבוקר התבשרנו שתכנית סיעודית שאני מברכת עליה, הוחלט עליה והוקצו לה מיליארדים.

עאידה תומא סלימאן: התכנית שאנחנו מדברים עליה היא בעלות של 50 מיליון כל שנה.

עאידה תומא סלימאן: האם אנחנו כנשים שוות את ה-50 מיליון האלה או לא?

עאידה תומא סלימאן: זאת שאלה שאני מכוונת לשרים ולממשלת ישראל וחבל, חבל מאוד שההזמנות לדיון הזה, ואני חייבת להגיד את זה, ההזמנות לדיון הזה יצאו כבר בתחילת אוגוסט השנה לכלל המשרדים הנוגעים בדבר.

עאידה תומא סלימאן: נשלחו הזמנות למשרד הרווחה, העבודה ושירותים חברתיים, משרד לבטחון פנים, משרד האוצר, משרד המשפטים, משרד לשוויון חברתי ומשרד החינוך והכוונה הייתה להזמין את השרים הנוגעים בדבר שהחליטו לאמץ את התכנית, שיבואו וידווחו לנו ואולי יבשרו לנו שסוף סוף התכנית מתבצעת.

עאידה תומא סלימאן: לצערי הרב, ולמרות שהקדמתי והוצאתי את ההזמנות והוועדה דאגה להוציא את ההזמנות באוגוסט, הוועדה הזו לא התכבדה על ידי אף אחד מהשרים והשרים החליטו שיש להם עיסוקים אחרים שאני מכבדת אותם - - -

לאה פדידה: גם במליאה השר ארדן מצא את עצמו לא מגיע לתת תשובות.

לאה פדידה: כנראה שזה לא מעניין אותו.

עאידה תומא סלימאן: אבל אני חייבת להגיד - אנחנו 50% ואפילו יותר מאזרחי המדינה הזאת וכל הדרישה למאבק באלימות מסתכמת ב-50 מיליון ₪.

עאידה תומא סלימאן: שיתנו לנו תשובה, ואני מאוד מכבדת את הנוכחות של המנכ"לים שהגיעו ואת המשנה למנכ"ל שהגיע ואת אנשי המקצוע, אני מאוד מכבדת את זה ויש לנו קשרי עבודה מצויינים, אבל אני חושבת שפעם אחת בשנה הנשים במדינת ישראל מגיע להן שיכבדו אותן בנוכחותם השרים ושידווחו להן מה עושים כדי להגן על הנשים במדינת ישראל.

עאידה תומא סלימאן: פעם אחת בשנה.

עאידה תומא סלימאן: ואפילו את זה אנחנו לא קיבלנו.

עאידה תומא סלימאן: אני מברכת על הצטרפות מנכ"לי המשרדים שהצטרפו אלינו ואני מודה שהדרג הבכיר ביותר במשרד העבודה, הרווחה והשירותים החברתיים, ד"ר אביגדור קפלן, מנכ"ל המשרד, אני מאוד מודה לך שהתפנית והגעת לישיבה.

עאידה תומא סלימאן: עורכת דין אמי פלמור, מנכ"לית משרד המשפטים, תודה רבה גברתי שהצטרפת ומר אליעזר רוזנבאום משנה מנכ"ל המשרד לבטחון פנים וכמי שבעצם ניהל את הוועדה הבין משרדית בשלבים של ההמלצות.

עאידה תומא סלימאן: אני מודה גם כן על הצוותים המקצועיים שהגיעו.

עאידה תומא סלימאן: אנחנו היום נרצה לפתוח קודם כל בדו"ח שהכינו לנו לפי בקשת הוועדה מחלקת מחקר בכנסת.

עאידה תומא סלימאן: כמובן אני מברכת על הצטרפות גם נציגות הארגונים, חברי וחברות הכנסת שהגיעו וכיבדו אותנו בנוכחותם אבל נפתח קודם כל עם גברת רינת בניטה ממרכז המחקר והמידע אשר תציג את הדו"ח שהכנתם לנו על יישום המלצות הוועדה הבין משרדים למניעת וטיפול בתופעת האלימות נגד נשים, בבקשה.

<רינת בניטה: תודה רבה, תודה לחברת הכנסת ויושבת ראש הוועדה, עאידה תומא סלימאן, שביקשה מאתנו לעשות איזשהו מעקב או בדיקה של יישום תכנית הפעולה כאמור.

<רינת בניטה: אני לא אחזור על הדברים שנאמרו כאן באשר לקצב ההתקדמות והרקע ההיסטורי של התכנית.

<רינת בניטה: אבל אני כן אתייחס לנושא התקצוב.

<רינת בניטה: כמו שציינה חברת הכנסת עאידה תומא סלימאן יש לנו פה איזשהי החלטת ממשלה שאומצה עקרונית ביולי האחרון, אף על פי שכאמור כבר בשנה שעברה הוצגו בפני הוועדה הזו ממש עיקרי הפעולה של תכנית היישום.

<רינת בניטה: זאת אומרת שבשלב הזה של נובמבר 2016 אפשר עוד היה להכניס את התכנית הזאת לתקצוב של 2017-18 אבל בפועל האימוץ של החלטת הממשלה חל רק ב-2017 ביולי האחרון ללא התייחסות לסעיף התקציבי.

<רינת בניטה: וזה אומר שלצורך היישום של התכנית בשנים האלה 2017-18 יש צורך לעשות איזשהו תהליך מיוחד באישור של האוצר ובמהלך של ועדת הכספים וזה מוסיף מורכבות ליישום.

<רינת בניטה: קיבלנו לידינו ביום ראשון האחרון מהמשרד את תכנית התערוף והתקצוב כולל התעדוף של הדברים ואני לא אכנס ממש לעניין התערוף אלא כן לעניין התעדוף של הדברים.

<רינת בניטה: ובפרט לגבי המענים שנבחרו לשנים המאוחרות יותר.

<רינת בניטה: אני רוצה להפנות את תשומת הלב שהמדיניות היום כמו שבא לידי ביטוי גם אצל חברת הכנסת עליזה לביא בתפקידה כיושבת ראש ועדת המשנה לסחר ונשים בזנות.

<רינת בניטה: בעצם בין המלצות הוועדה הומלץ על הקמה של מענים לנשים מכורות ונשים בזנות וכן לנערות אמהות ונערות הרות.

<רינת בניטה: התקצוב של נשים מכורות ונשים בזנות נדחה לשנת 2022 ונערות הרות ואמהות ל-2020.

<רינת בניטה: זאת אומרת, לא בשנים הראשונות של יישום התכנית.

<רינת בניטה: מבדיקה שאנחנו ראינו בנתונים לא ראינו שיש הקצאת משאבים עבור הקמה של חלק מהמענים שהוצגו.

<רינת בניטה: למשל, מענים לנשים פסיכיאטריות במקלטים.

<רינת בניטה: ראינו שיש תקצוב לתעריף חודשי שהוא, אגב, התעריף הקודם ולא התעריף המעודכן.

<רינת בניטה: אבל אין הקצאה של משאבים להקמה של המקלטים - - -

<קריאה: התעריף - - - 15 אלף מה ששמתם בתכנית ולא 20 אלף.

<קריאה: חישבתם את המקלט הפסיכיאטרי לפי 15 אלף לחודש ולא לפי התעריף החדש.

<קריאה: זה בשולי הדברים.

<קריאה: טעות.

<רינת בניטה: וכמובן כל שקל שם הוא חשוב וגם התוספת הייתה אחרי באמת עבודה רחבה.

<רינת בניטה: אני אתייחס לשתי נקודות שקשורות לעניין החקיקה באשר לתיקון של הוספת אלימות הכלכלית לתוך הגדרה של אלימות במשפחה.

<רינת בניטה: הוועדה לא תקצבה את זה במסגרת התקציב של תכנית הפעולה כיוון שאין תשומות לעניין החקיקה עצמה אבל המשמעות של החקיקה, יש לה משמעויות תקציביות, יש לה משמעות תקציבית לא נמוכה וזה לא בא לידי ביטוי בתוך התכנית ככל שאנחנו בדקנו.

<רינת בניטה: נקודה אחרת שהיא לא תקציבית אבל תיקון 20 לחוק זכויות החולה שהוא באמת מהווה אחד החסמים באפשרות של שיתוף וזרימת המידע נמצא אצל משרד המשפטים כבר משנת 2016 ובתשובה גם של משרד הבריאות וגם של משרד המשפטים אנחנו מבינים שיש רצון לקדם אבל איכשהו זה לא מקודם.

<רינת בניטה: נקודה אחרונה נוספת שגם באשר לאופן התערוף והתקצוב יש אי הסכמה או לפחות אין הלימה מלאה באשר לתקצוב של סעיפים מסויימים למשל התקצוב של אמצעי הגנה ופיקוח אלקטרונים למאויימות שיש אי הסכמה בין הבט"פ לבין משרד הרווחה באשר לעלות שלו.

עאידה תומא סלימאן: תודה רבה.

עאידה תומא סלימאן: אני חייבת להגיד שהמסמך שהגיש מרכז המחקר, ותודה רינת גם על ההצגה וגם על העבודה היפה שעשיתן, בקושי רב, אני חייבת להגיד, מסמך מאוד מקיף, רק הוגשו לנו עכשיו את התמצית שלו - - -

<קריאה: מתסכל אבל.

עאידה תומא סלימאן: מאוד מתסכל.

עאידה תומא סלימאן: מאוד מתסכל לשמוע שדוחים את הביצוע של חלק מההמלצות אבל ידענו מהתחלה שזאת תכנית חומש.

עאידה תומא סלימאן: היינו יכולות להרגע ולהגיד שבסופו של דבר זאת תכנית חומש ותבוצע בשלבים אבל בינתיים מה שמדאיג ביותר שהוחלט על תכנית חומש אבל לא תוקצבו ואנחנו תיכף נשמע.

עאידה תומא סלימאן: בעיני אפילו התכנית הזו מחייבת הסתכלות מחודשת חירומית לאור המצב הקיים היום במדינה.

עאידה תומא סלימאן: אבל אני אתן לאורלי בבקשה ממרכז המחקר, בבקשה.

<אורלי אלמגור-לוטן: שתי הערות קטנות מעבר למה שכתבתי במסמך - - - רק לדיון ולפני שרצים עם התכנית קדימה אני חושבת שכדאי שיהיה בראש כל הזמן שישראל לא חתמה על אמנת איסטנבול של מועצת אירופה אבל כן שואפת לשם.

<אורלי אלמגור-לוטן: אני חושבת שכדאי לשים לב כל הזמן לאורך התכנית - - -

דב חנין: למה אגב לא חתמנו?

עאידה תומא סלימאן: בגלל ההסתייגויות בדיני האישות.

עליזה לביא: עיקר הבעיה זה דיני האישות.

<אורלי אלמגור-לוטן: אני חושבת שרק כן כדאי לשים לב, בסעיפים זה נראה, שוב קיבלנו את זה רק יום ראשון לקראת הערב אז לא עברנו עשינו רק "וויש" על הסעיפים, אבל למשל בהכשרות שהסתכלתי היום זה נראה שההכשרות ממוקדות בעיקר במה שנוגע להערכת מסוכנות ובאמת מי שהוא אולי המעגל הראשון צריך לראות שהכל הולך, אולי לפחות ה-good practice שהאמנה מתווה.

<אורלי אלמגור-לוטן: ודבר שני זה בעניין גם מה שהיושבת ראש ציינה לגבי הקושי של הנתונים.

<אורלי אלמגור-לוטן: אז כאן כדאי לשים לב שישראל כן הצטרפה ליעדי הפיתוח של האו"ם.

<אורלי אלמגור-לוטן: יעדי פיתוח בר קיימא של האו"ם כשיעד מספר 5 זה מיגור אפליה כלפי נשים כולל אלימות כלפי נשים.

<אורלי אלמגור-לוטן: אז צריך לראות כאן - אני יכולה להגיד שאנחנו כמרכז מחקר מאוד קשה לנו לקבל נתונים גם כאלה שנוגעים לאלימות.

<אורלי אלמגור-לוטן: באמת לרווחה לפעמים יש סט מסויים, למשטרה יש סט אחר ואם - - -

עליזה לביא: קשה לקבל את הנתונים או שיש פערים?

<אורלי אלמגור-לוטן: קודם כל קשה לקבל נתונים, גם כל סט של נתונים עובד אחרת אז כשעושים והתכנית כן כוללת סעיף של מחקר ואיסוף נתונים אז גם דיברו כאן על סטנדרטיזציה בתוך ישראל אבל גם כן כדאי לראות שאנחנו גם עובדים בסטנדרטיזציה הבינלאומית והיא - - - בהקשר של ידע פיתוח בר קיימא.

עליזה לביא: סליחה, רק להבהרה, מה זאת אומרת קשה לך לקבל נתונים, האם - - - נתונים מהמשרדים או האם קשה לך - - - לא הבנתי.

עאידה תומא סלימאן: אני אסביר את זה.

עאידה תומא סלימאן: המסמך הזה אנחנו התחלנו לעבוד עליו כבר וביקשתי אותו ממרכז המחקר כבר חודשים.

עאידה תומא סלימאן: אנחנו לא הצלחנו לקבל את הטיוטה שלו רק אתמול הטיוטה הראשונית שקיבלתי לידיים שלי ממרכז המחקר, לא בגלל שמרכז המחקר לא רצה לעשות את העבודה שלו, אלא שהיה קשה לקבל את המידע מהמשרדים.

עאידה תומא סלימאן: ואני מאוד מצטערת להגיד שבעיני זה אחת הדרכים לזלזל בעבודת הביקורת שהכנסת הזאת חייבת לעשות - - -

דב חנין: זה גם בניגוד לחוק.

עאידה תומא סלימאן: וזה בניגוד לחוק.

עאידה תומא סלימאן: ואני חייבת להגיד - - -

עליזה לביא: את מוכנה לשתף אותנו בזה?

עליזה לביא: מאיזה משרדים?

עאידה תומא סלימאן: הנה אני משתפת.

עאידה תומא סלימאן: אני חושבת שזה גם מעיד על גישה כללית.

עאידה תומא סלימאן: זה לא רק במקרה הספציפי הזה.

עאידה תומא סלימאן: למשל, ואורלי בבקשה תעידי על זה, מתי קיבלתם את המידע האחרון שהייתם צריכים לעבד ומאיזה משרד?

<אורלי אלמגור-לוטן: כתבנו שני מסמכים להיום.

<אורלי אלמגור-לוטן: אחד באמת זה על הוועדה הבין משרדית וכאן קיבלנו אותו רק ביום ראשון בערב.

<אורלי אלמגור-לוטן: אני חייבת להגיד שבמקרה הזה אני לא בטוחה שעיכבו את העברת המידע אלינו, יש לי יותר תחושה שהמידע הזה עובד רק ביום ראשון אחרי הצהריים, ולכן קיבלנו אותו ביום ראשון בערב.

<קריאה: ממי?

<אורלי אלמגור-לוטן: ממשרד הרווחה והשירותים החברתיים.

<אורלי אלמגור-לוטן: אבל שוב, אני חושבת שבמקרה הזה הם לא עיכבו את זה אלא לתחושתנו לפחות זו באמת עבודה שנעשתה בימים האחרונים.

<אורלי אלמגור-לוטן: אני חייבת להגיד שכן יש לנו קושי והוא קושי חוזר לקבל נתונים בעיקר מהמשרד לבטחון פנים לגבי אלימות כלפי נשים, ולכן חלק מהנתונים, ציינו את זה גם במסמך בוועדה הזאת וגם במסמך לוועדת העלייה והקליטה, או שאנחנו לא מקבלים או שאנחנו מקבלים אותם ברגע ה-101, ולכן אנחנו לא מצליחים לעבד אותם ולהכניס אותם פנימה אז אני חושבת שלזה היושבת ראש מתכוונת.

<אורלי אלמגור-לוטן: על הרצח נשים עבדנו לדעתי כמעט חצי שנה.

עאידה תומא סלימאן: אני חייבת להגיד שהנושא הוא לא רק בקבלת המידע.

עאידה תומא סלימאן: הרי המטרה הייתה משני המסמכים האלה זה לעבד את הנתונים שאנחנו מקבלים מכלל המשרדים.

עאידה תומא סלימאן: היו שאלות שאני ביקשתי שהמרכז יענה עליהם כמו השוואות.

עאידה תומא סלימאן: השוואות בין נתונים שאנחנו מקבלים ממשרד מסוים וממשרד אחר.

עאידה תומא סלימאן: במיוחד שאנחנו מדברות כל הזמן שלצערי הרב אין מסד נתונים אחד.

עאידה תומא סלימאן: כל משרד יש לו את מסד הנתונים שלו, כל משרד עושה את הסטטיסטיקה ואת השירותים שהוא יודע לעשות.

עאידה תומא סלימאן: ואם אנחנו רוצות לקבל תמונה מלאה, ואם אנחנו רוצות להבין את המצב בכללותו אנחנו חייבים לעשות את ההצטלבות הזאת ולנתח את המידע שמגיע.

עאידה תומא סלימאן: לא יכול להיות שמרכז המחקר מקבל מידע ביום ראשון בערב ועוד יצליח לנתח ולהשוות עם כל המידע הקודם שהוא קיבל ולא יכול להיות שאחר כך חברי הוועדה וחברי הכנסת לא יוכלו לקבל את זה.

עאידה תומא סלימאן: אני אפנה את השאלות.

עאידה תומא סלימאן: אבל צריך לשים את היד על הבעיה קודם.

עאידה תומא סלימאן: זה לא יכול להמשיך ככה אז בבקשה.

עאידה תומא סלימאן: אם יש, מר קפלן נמצא איתנו, ד"ר אביגדור קפלן, מנכ"ל משרד העבודה והרווחה ובמיוחד שהמידע האחרון שהגיע הגיע מהמשרד.

עאידה תומא סלימאן: אנחנו תכננו גם שנקבל מכם דיווח כגוף אחראי על הוועדה.

לאה פדידה: תעודת העניות שלא שר הרווחה ולא השר לבטחון ולא שר האוצר לא נמצאים פה.

עאידה תומא סלימאן: אני כבר ציינתי את זה בהתחלה- - -

לאה פדידה: בסדר עאידה מותר גם לאנשים - - -

עאידה תומא סלימאן: לא, לא, מותר, אני פשוט נתתי את זכות הדיבור כבר לד"ר אביגדור.

<אביגדור קפלן: גברתי היושבת ראש, המשרד שלנו משקיע לא מעט כספים בהתמודדות נושא האלימות במשפחה.

<אביגדור קפלן: תקציבים ישירים וגם תקציבים עקיפים שמתמודדים עם התוצאות של אלימות כזו.

<אביגדור קפלן: בפברואר 2016 קיבלה הממשלה החלטה 1249 על הקמת ועדת מנכ"לים בראשות מנכ"ל משרד העבודה דאז.

<אביגדור קפלן: הוועדה הזו התכנסה והקימה צוותי משנה.

<אביגדור קפלן: פעלו 10 צוותים שונים שהמציגים בהם היו מ-12 גופים.

<אביגדור קפלן: הצוותים בוועדה הזו סיימו והגישו את המלצותיהם בנובמבר 16' וועדת השרים לאלימות דנה ביולי 17' ואישרה את התכנית.

<אביגדור קפלן: זאת תכנית חומש שדורשת תקציבים נוספים של כרבע מיליארד ₪ לכל החומש ו-50 מיליון ₪ בממוצע לשנה.

<אביגדור קפלן: לשנת 2018 קיבלנו הודעה שהתקציב שיעמוד לרשותנו מתוך ה-50 שעוד מעט תראו לאיזה מטרות, יעמדו לרשותנו רק 20.

<אביגדור קפלן: כמובן שזה לא יענה על הצרכים.

<אביגדור קפלן: אני אעביר את רשות הדיבור לאיילה מאיר שהיא תציג את המצגת לכל התכנית.

עאידה תומא סלימאן: 20 לאיזה שנה?

<קריאה: 18'

עאידה תומא סלימאן: ו-17' מה איתה?

<איילה מאיר: זה מצטרף ל-7.5 מיליון שקיבלנו ב-17'.

<קריאה: שהוקצו?

<איילה מאיר: שהוקצו ב-17'.

עאידה תומא סלימאן: 20 זאת אומרת 13 ל-18'.

<איילה מאיר: לא, 20 7.5, זה 27.5 כולל - - -

לאה פדידה: אז למה לא בזבזתם את זה ב-2017 על דברים אמיתיים - - -

<איילה מאיר: תיכף נסביר על מה.

<איילה מאיר: אנחנו לא מבזבזים שום דבר אנחנו עושים את עבודתנו.

<אביגדור קפלן: בואי תציגי את המצגת וישמעו בהרחבה את כל המסקנות.

<איילה מאיר: אני רוצה רק להתייחס לנושא של הנתונים ברשותכם.

<איילה מאיר: מאחר ומשרד העבודה והרווחה קיבל את המשימה המאוד מאוד מורכבת וחשובה של תכלול כל המהלך של הוועדה הבין משרדית וכמו שהמנכ"ל אמר, שותפים 12 משרדי ממשלה וכו'.

<איילה מאיר: אז אמנם הדו"ח והתכנית מיולי 17' שוועדת השרים וראש הממשלה אישרה את התכנית ונתנה לנו אור ירוק לצאת לדרך עסקנו רבות בחודשים האחרונים בלתמחר ברזולוציה הכי גבוהה שאפשר עד הפרט האחרון את כל התכנית הזאת שזה באמת משהו כמו כ-150 תכניות שונות שיש תכניות קטנות יותר ויש תכניות מורכבות יותר, יש תכניות ביניהן שהן בין משרדיות ויש תכניות שהן רק רווחתיות, יש תכניות שהן רק חינוך והן רק בט"פ.

<איילה מאיר: והעיכוב, אני לא יודעת אם זה נקרא עיכוב, אני לא הייתי אומרת עיכוב, אבל העבודה שנעשתה בשבועיים שלושה האחרונים אינטנסיבית הייתה תיקונים של הקיים כי הסתבר לנו אחרי שהפצנו את זה למשרדים השותפים שיש כמה דברים שצריך לתקן.

<איילה מאיר: גם בתמחור דברים שהשתנו, דברים שהיה צריך להיות יותר מדוייקים ואנחנו מאוד מאוד משתדלים ומתאמצים מאוד להעביר נתונים מדוייקים, מבוססים.

<איילה מאיר: למשל ה-15 אלף ₪ תעריף לאישה במקלט לא היה צריך להיות רשום.

<איילה מאיר: הנה, עוד טעות שבאמת נשמטה.

<איילה מאיר: כי מי שרואה את כל הדו"ח הזה יודע שאפשר בתוך 100% של דו"ח כל כך מורכב לטעות וזה באמת בשוליים.

<איילה מאיר: אז זה היה המאמץ המאוד מאוד מרכזי שעשינו כי זה לא היה רק נתונים של משרד העבודה והרווחה, זה היה נתונים מתוכללים של כל המשרדים.

<איילה מאיר: אז זה הערה לדו"ח עצמו.

עאידה תומא סלימאן: אבל את מסכימה איתי שהיה אפשר לעשות את זה ולתכלל את זה עוד לפני, לא יום לפני הישיבה, לא יום לפני הישיבה, סליחה.

עאידה תומא סלימאן: אנחנו פנינו כבר ב- - -

<איילה מאיר: היו תיקונים כל הזמן עאידה.

<איילה מאיר: את צודקת, נכון, אבל את יודעת אנחנו עושים באמת כמיטב יכולתנו.

<איילה מאיר: דבר נוסף שאני רוצה להגיד לגבי מאגר הנתונים הבין משרדי שזה אחת - - -

לאה פדידה: את יכולה רק לחזור על תפקידך בבקשה, אני לא שמעתי.

<איילה מאיר: אני איילה מאיר ואני מנהלת השירות לרווחת הפרט והמשפחה במשרד העבודה והרווחה שהשירות שלי רוב הטיפול בתחום אלימות במשפחה נמצא תחת האחריות של השירות אותו אני מנהלת.

<איילה מאיר: לגבי המאגר הממוחשב, הנתונים הממוחשבים, אנחנו מודעים לזה.

<איילה מאיר: דרך אגב אני גם רוצה להעיר על ה-17 נשים שנרצחו.

<איילה מאיר: מאחר ואנחנו נמצאים תחת כותרת או תחת קורת הגג המנדט שניתן לנו זה נושא של אלימות במשפחה, אז אנחנו אוספים נתונים לגבי נשים שנרצחו על ידי בני משפחה ולא נשים שנרצחו בכלל במדינת ישראל - - -

<קריאה: בדיוק זה אלימות כלל, זה לא רק נשים זה נכון.

<איילה מאיר: לא, זה לא רק שזה לא רק נשים.

<איילה מאיר: יש נשים שנרצחות על ידי כאלה שאינם בני משפחתם על פי הגדרה שלנו, ולכן אני מניחה שהסיבה שלך יש נתון של 17 נשים, עאידה, אנחנו יודעים על 14 נשים ותיכף המשטרה פה והיא תדייק את זה, אנחנו יודעים על 14 נשים שנרצחו בידי בני משפחה שלהן ש-8 מתוכן הן נשים שנרצחו על ידי בני זוגן בעבר או בהווה ועוד 6 שנרצחו בידי בני משפחה נוספים.

<איילה מאיר: וזה נתונים שאנחנו עומדים מאחוריהם ואותם אנחנו סופרים.

עאידה תומא סלימאן: אוקיי.

עאידה תומא סלימאן: אנחנו נקיים דיון שני היום שיתמקד בנושא רצח נשים ויש לנו מסמך מאוד חשוב שנחשוף אותו אבל - - -

<איילה מאיר: בסדר גמור.

<איילה מאיר: מה שאני הולכת להציג - - -

עאידה תומא סלימאן: את היישום, בוא לא נתעכב על התכנית עצמה כי כבר הקדשנו לזה דיון.

<איילה מאיר: ממש לא.

<איילה מאיר: זה שקף שמראה את כל המשרדים ששותפים בתוך התהליך הזה, אנחנו לא נפרט אותם, כולם נמצאים פה באולם.

<איילה מאיר: אני ממש אעבור מהר שהתוצרים של ועדת הפעולה הבין משרדית שמשרד הרווחה מנהל אותה ומתכלל אותה - - -

<קריאה: מי עמד בראש הוועדה?

<איילה מאיר: מנכ"ל המשרד, עמד בראש ועדת המנכ"לים שבעצם על פי החלטת ממשלה פעלה כוועדה יישומית או ועדת פעולה שהייתה צריכה להגיש תכנית פעולה מפורטת ועל זה עמלנו בשורה האחרונה.

<איילה מאיר: אז זה מה שעשינו - - -

<קריאה: על המלצות שאני עמדתי - - -

<קריאה: מתי נכנס דו"ח ועדת וינטר לתוך זה?

<קריאה: נכנס או לא נכנס?

<איילה מאיר: על האיתור והגנת תלמידים?

<קריאה: כן.

<איילה מאיר: זה נכנס תחת - - -

<קריאה: על הנורות האדומות בעצם.

<איילה מאיר: היו בתוך הוועדה הזאת 10 צוותי פעולה שעבדו.

<איילה מאיר: אחד מהצוותים היה כל כולו בנושא של ילדים וההמלצות של דו"ח ועדת וינטר נכנסו גם בתוכם.

<קריאה: אבל הם לא קודמו.

<איילה מאיר: יקודמו כשיהיו תקציבים.

<איילה מאיר: אז מה שעשינו באמת זה תמחרנו את כל התכנית ולא רק שתמחרנו אותה, התייחסו פה לתעדוף, אנחנו ידענו שאנחנו צריכים להציג תכנית חומש לחמש שנים, אנחנו ידענו שבגדול התכנית כולה בתפוקה מלאה ופעילות מלאה העלות שלה היא בין 250 מיליון ₪ ל-300 מיליון ₪.

<איילה מאיר: ידענו שזה לא כסף שיש לנו את כולו כבר בשנה העוקבת, ולכן הכנו תכנית שמתאימה ל-50 מיליון ₪ בשנה, כמובן 50 מיליון תוספת כל שנה.

<איילה מאיר: אנחנו מקווים שב-2022 בהנתן התקציב הזה נוכל בעצם להחיל את כל תכנית הפעולה.

<איילה מאיר: הסיבה היא שזה מחולק לשנים הייתה שהתעדוף שלנו נעשה על פי כמה קריטריונים.

<איילה מאיר: קודם כל יש מסגרות חדשות שצריך להקים.

<איילה מאיר: מסגרות חדשות שצריכים להקים, במיוחד אם הן חוץ ביתיות, אנחנו מקימים אותן באמצעות מכרזים.

<איילה מאיר: תהליך של מכרז לוקח זמן, הוא לא מיידי, ולכן יש דברים שלמרות שהם חשובים - - -

עאידה תומא סלימאן: אני מצטערת שאני קוטעת אבל הצגת ההמלצות ודרך הפעולה כבר עשינו אותה.

עאידה תומא סלימאן: היום רוצים לשמוע ולהתמקד ביישום.

עאידה תומא סלימאן: תעברו ליישום.

<איילה מאיר: לפעמים חברי הכנסת יוצאים באמצע הדיון ואז לא שומעים את התשובות שלנו.

<איילה מאיר: היה לי חשוב להגיד את זה כבר מההתחלה למה חלק מהדברים שאנחנו חושבים שהם חשובים הם ב-2021 ולא ב-2018.

<איילה מאיר: זאת בדיוק הסיבה - - -

לאה פדידה: מה תעשי, נשלח מברק לרוצח תחכה עד 2021?

<איילה מאיר: לא, בגלל שאנחנו צריכים לפעול לפי המשאבים שיש לרשותנו והתשתיות שעומדות לרשותנו.

<איילה מאיר: ויותר קל לנו לצאת לדברים מיידים בשנה מסויימת ולדברים שלוקחים יותר זמן בשנה אחרת.

<איילה מאיר: וזאת הסיבה שחילקנו את התכנית כך.

<איילה מאיר: כל שנה את הדברים המסויימים.

<איילה מאיר: זה יישום שעשינו כבר התחלנו בשנת 17', הרחבנו סל שירותים.

<איילה מאיר: דרך אגב זה כל היישום שאנחנו מציגים פה לשנת 17' זה המלצות שגם היו בתוך תכנית - - -

עאידה תומא סלימאן: בואי קודם כל את דיברת על 7.5 מיליון שהוקצו לשנת 2017.

עאידה תומא סלימאן: זה הקצאה תוספתית של האוצר לשנת 2017?

<איילה מאיר: כן.

עאידה תומא סלימאן: כלומר מה-50 מיליון שהערכתם שאתם צריכים לשנה הראשונה קיבלת 7 מיליון.

עאידה תומא סלימאן: ככה אני מבינה.

<איילה מאיר: נכון.

עאידה תומא סלימאן: יש הסבר למה לא קיבלתם את ה-50 מיליון לאחר החלטת ועדת שרים, אולי האוצר יענה לנו?

עאידה תומא סלימאן: ועדת שרים החליטה ואימצה את התכנית הממשלתית.

עאידה תומא סלימאן: 50 מיליון עלות התחלתית, השארתם ממנה 7 מיליון ל-2017 ול-2018 אתם אני מבינה החלטתם על 20 מיליון.

עאידה תומא סלימאן: מאחר ותקציב 2018 כבר אושר וזה מחייב לחזור לוועדת כספים בתחילת 2018, האם אתם הולכים לעשות את זה כדי להבטיח?

עאידה תומא סלימאן: כלומר אנחנו עדיין לא בטוחים שנקבל את ה-20 מיליון אלא אם תעבור בוועדת כספים.

עאידה תומא סלימאן: בבקשה.

<אייל מדן: אני רק אתקן את העובדות.

<אייל מדן: לגבי העובדות אז נתקבלה החלטה של 250 מיליון בשנת 2000 בכל חמשת השנים.

<אייל מדן: לא הייתה חלופה פר שנה, דובר על 250 מיליון לכלל התכנית.

<אייל מדן: ובממוצע, נכון, זה אמור להיות 50 מיליון לשנה.

<אייל מדן: בעת בניית התקציב - - -

עיסאווי פריג': מה זה לא חלוקה פר שנה, מה זאת אומרת?

עאידה תומא סלימאן: יתנו 7 מיליון, בשנה הבאה 20, בתקווה בשנה החמישית ישלמו 100 מיליון לא?

<אייל מדן: בעת בניית התקציב הוקצו לנושא בגלל בשלות - -

עאידה תומא סלימאן: מה הייתה הדרישה של הוועדה?

<אייל מדן: - - בשל בשלות התכנית ובגלל שהתכנית עדיין לא גובשו הוקצו בעת בניית התקציב הסכומים שהייתה הערכה שיצליחו לבצע אותם בשנות התקציב.

עאידה תומא סלימאן: כלומר זאת הייתה הדרישה של הוועדה, 7 מיליון?

<אייל מדן: אני יכול לומר שגם הכספים שהוקצו לנושא לא כולם יוצעו גם השנה אוקיי?

עאידה תומא סלימאן: אבל למה אתה לא עונה לי?

עאידה תומא סלימאן: אני שאלתי, הוועדה ביקשה 7 מיליון וקיבלה 7 מיליון או שהדרישה שלהם הייתה יותר גדולה וזה מה שהיא קיבלה?

<אייל מדן: אין החלטת ממשלה שאומרת יוקצו בשנת 2017 50 מיליון.

<אייל מדן: אם הייתה כמובן שמשרד האוצר מתקצב על פי החלטות הממשלה.

<אייל מדן: הייתה החלטה על תקצוב של יישום התכנית עם תקציב כולל של 250 מיליון בחמש שנים.

<אייל מדן: בעת בניית התקציב 17-18, על פי סדרי עדיפויות של המשרד, שבדיוני התקציב, זה הסכום שהוקצה לנושא בשל בשלות התכנית ובשל שעדיין לא היה ברור בדיוק מה התכנית שהתכנית עצמה נסגרה ב- - - מתי זה נסגר?

<איילה מאיר: התכנית המתומחרת?

<אייל מדן: השלבים ומה שבדיוק אמורים לעשות.

<קריאה: אם התכנית לא תגיע לבשלות הכסף לא ייצא אה?

עאידה תומא סלימאן: אני לא מבינה, שנייה, אולי תגידו פעם אחת - - -

<אביגדור קפלן: אני מציע לעזוב כרגע את 2017 שכמעט מאחורנו, בוא נשמע מה מתקצבים ל-2018 כי זו תכנית חמש שנתית ונניח שמתחילים איתה בתקציב התוספתי מ-2018, שם מדובר על 50 מיליון ₪ - - -

<קריאה: ביקשנו 50, קיבלנו כרגע 20 תוספת ל-18'.

<אייל מדן: משרד הרווחה קיבל בתקציב 17-18 כ-400 מיליון ₪ לתוספת תקציבו.

<אייל מדן: לכן - - -

עאידה תומא סלימאן: לא, לא, לא, לא, בואו לא נתחיל לזרוק מספרים באוויר.

עאידה תומא סלימאן: אני לא מדברת עכשיו על תקציב משרד הרווחה.

עאידה תומא סלימאן: עכשיו בדיוק באתי מדיון אחר ששם העלו כמה תוספת תקציבית קיבל המשרד.

עאידה תומא סלימאן: אני עכשיו מתמקדת, אנחנו רוצים להבין כמה בדיוק הוקצה.

עאידה תומא סלימאן: כמה נדרש וכמה הוקצה ליישום התכנית הזו.

עאידה תומא סלימאן: אני מבינה שעכשיו 7 מיליון שהיו ל-2017 אפילו אי אפשר לדבר עליהם וזה מביך שמתכנית של 50 מיליון הקצו 7 מיליון.

עאידה תומא סלימאן: עכשיו ל-2018 במקום 50 מיליון אתם מדברים על 20 מיליון, זה מה שאני מבינה.

עאידה תומא סלימאן: נכון?

<אייל מדן: ב-2018 הוקצבו לתכנית 20 מיליון בהתאם למה שהוקצב בדיוני התקציב על ידי משרד הרווחה וזה על פי סדרי עדיפויות של משרד הרווחה.

עאידה תומא סלימאן: זה מה שקרה?

עאידה תומא סלימאן: אתם ביקשתם רק 20 מיליון אדוני?

<אביגדור קפלן: לא, אנחנו מבקשים 50 מיליון.

עאידה תומא סלימאן: נו, מבקשים 50 מיליון, למה אתה זורק את זה עליהם, למה אתה אומר שהם דרשו 20 מיליון.

עאידה תומא סלימאן: הם דרשו 50 מיליון.

עאידה תומא סלימאן: הוועדה החליטה על 50 מיליון תקצוב שנתי.

עאידה תומא סלימאן: אני חושבת שהגיע הזמן שהאוצר יענה למה הוא לא נותן את ה-50 מיליון.

<קריאה: אין החלטת ממשלה הוא אומר לך.

<קריאה: יש.

<קריאה: יש החלטה על הכללי, אין החלטה על השנתי.

עאידה תומא סלימאן: טוב.

עאידה תומא סלימאן: בבקשה איילה, אני מבינה שהאוצר לא רוצה לענות על השאלה.

<אייל מדן: אני יכול לענות.

עאידה תומא סלימאן: אז בבקשה תענה, אני מבקשת שתענה.

<אייל מדן: כפי שנאמר, משרד הרווחה קיבל תוספת תקציבית של כ-400 מיליון ₪ לתקציב 17 ו-18, 400 לכל שנה.

<אייל מדן: לכן, בדיוני התקציב ובדיון סדרי העדיפויות שלו יכל משרד הרווחה להקצות לנושא את מלוא התקציב.

<אייל מדן: בעת דיוני התקציב כאשר נסגר תקציב 17-18 בשל בשלות התכנית שעדיין לא הייתה בשלה בזמן שבנו את התקציב זה הסכום שהוחלט על ידי משרד הרווחה להקצות לנושא.

<אייל מדן: אלה דבריי.

<אמי פלמור: זה דיי ברור.

<אמי פלמור: צריך רגע להגיד את זה, לא נעים לי, אני לא רוצה להיות הסנגורית של אגף תקציבים, זה קצת כואב אבל אני אעשה את זה בכל זאת.

<אמי פלמור: בוא נדבר על זה רגע בצורה פרקטית.

<אמי פלמור: זה נכון שיש החלטות וזה נכון שיש תכנית מסגרת אבל בסוף משרד הרווחה אמור לפרוט את זה לפרטים.

<אמי פלמור: הוא אמור להגיד איך ומה הוא מתכוון לבצע ואיך הוא מתכוון לבצע.

<אמי פלמור: בסוף התקצוב הולך גב אל גב עם הדבר הזה.

<אמי פלמור: אם הוא משקף משהו שהיה לפני - - - קודם כל גם צריך להבין כשעושים תקציבים דו שנתיים קצת קשה להיות מאוד קונקרטיים או להיות מדוייקים ביכולת לתכנן.

<אמי פלמור: שנייה אני לא אומרת את זה כתירוץ, אני רגע משקפת את הסיטואציה.

<אמי פלמור: כלומר, אם התהליכים הם תהליכים שהם קצת יותר מורכבים ברמה התכנונית יכול להווצר מצב שבו המשרד - - -

עאידה תומא סלימאן: אני מצטערת, התכנית קיימת, התכנית מפורטת, התמחור של התכנית בישיבה שהתקיימה לפני שנה נאמר לי שהתמחור הכללי הוא 250 מיליון ₪.

עאידה תומא סלימאן: זה שיש תקציב דו שנתי אנחנו רואים כל יום העברות התקציביות בוועדת הכספים בכנסת ורואים שיש מאגר של כספים שמחלקים אותו ואנחנו דורשות שגם לנשים במדינת ישראל הסובלות מאלימות זה פיקוח נפש, נשים נרצחות.

עאידה תומא סלימאן: למה אי אפשר להקצות לזה את הכסף?

עאידה תומא סלימאן: והתשובה הזו, אני מאוד מצטערת, הקצינו, הוספנו למשרד הרווחה.

עאידה תומא סלימאן: כשהוספתם למשרד הרווחה באישור התקציבי ההוא התכנית לא נכללה.

עאידה תומא סלימאן: הייתם אמורים לפתוח תקנה מיוחדת ולהקצות תקציב מיוחד ושזה יהיה 50 מיליון ₪ והתכניות נמצאות, נמצאות.

עאידה תומא סלימאן: בבקשה, תמשיכי.

<איילה מאיר: אוקיי אז בשנת 17' הצלחנו לעשות כמה דברים.

<איילה מאיר: קודם כל שדרגנו ב-30% את התעריף לאישה וילדיה במקלטים לנשים נפגעות אלימות שזו הייתה אחת ההמלצות בוועדה שבתוך הגידול הזה כללנו גם תגבור של טיפול בילדים בתוך המקלט וגם תגבור של הטיפול בנשים שמגיעות על רקע או שמתפרצות בעיות נפשיות חריפות ופוסט טראומה בתוך המקלט, אז תגברנו גם את הנושא של בריאות הנפש בתוך הסל.

<איילה מאיר: יצאנו לדרך, המקלטים כבר מאפריל 17' מקבלים את התעריף המוגדל ואנחנו מאוד גאים בהישג הזה.

<איילה מאיר: חוץ מזה הוספנו בפריסה רחבה יותר פרסנו את המרכזים לטיפול באלימות במשפחה בקהילה בדגש על הרשויות הערביות.

<איילה מאיר: עשינו מהלך, אפשר להגיד שבשנת 17' וגם ב-18' אנחנו הולכים למקד הרבה מאוד תשומות של עבודה גם בפיתוח כלים, גם בפיתוח הכשרה וידע, גם בנושא של הערכת מסוכנות וגם בנושא של הסבות נוספות, טיפול בחברה הערבית שאנחנו יודעים גם שנשים, אנחנו מכירים את זה שנשים נפגעות יותר בחברה הערבית, הן בסיכון גבוה יותר הרבה מאוד פעמים, הן גם אלה שמועדות, לצערנו גם להרצח על ידי בני המשפחה שלהן ושמנו מיקוד מיוחד בנושא הזה.

<איילה מאיר: חוץ מזה אחת ההמלצות של הוועדה הייתה הרחבה של הוועדה לבדיקת מקרי רצח שהיום היא פועלת על פי החלטת ממשלה רק לנושא של נשים שנרצחו בידי בני הזוג שלהן.

<איילה מאיר: אחת ההמלצות היא באמת לכלול ולהכליל את כל מצבי הרצח במשפחה: גברים, נשים, זקנים, ילדים וכו', תחת אותה קורת גג מנדטורית, סטטוטורית של הוועדה הבין משרדית הזו.

<איילה מאיר: אנחנו נמצאים בתהליכי חתימה, אנחנו מקווים שבשנת 18 נצא לדרך עם הנוהל הזה.

<איילה מאיר: חוץ מזה פיתחנו כלי התערבות, אמרנו, בחברה הערבית וגם עשינו הכשרות.

עאידה תומא סלימאן: אני חייבת להגיד שחלק מהתכניות האלה כבר היו קיימות לפני התכנית, לפחות ההכשרות לאוכלוסייה הערבית הבדואית בנגב זה אפילו היה מלפני, וקיבלתי עליו דיווח בוועדה והיה מלפני התכנית אז עכשיו כאילו לעבות, להכניס את זה לתכנית זה לא - - -

<איילה מאיר: נכון, יש הרבה דברים שאנחנו הגדרנו כהרחבה של הקיים ואנחנו הרחבנו, במסגרת התקציב התוספתי שקיבלנו, בשנת 2017 הרחבנו גם את מה שהתחלנו כבר ב-16'.

<איילה מאיר: אנחנו כן הרחבנו ואני חושבת שכן אפשר להכליל את זה בתוך יישום התכנית.

<איילה מאיר: חוץ מזה אנחנו יודעים שממשטרת ישראל, ופה יושבים החברים שלי והקולגות מהמשטרה, התחילו פיילוט בנושא של הכנסת אמצעי הגנה אלקטרונים במסגרת משטרת ישראל ואם יהיה לנו זמן אז אפשר לשמוע מהם וגם הקמה של מחלקי - - - נגמר הדיון?

<איילה מאיר: להמשיך או לעצור?

עאידה תומא סלימאן: - - - כי זה סתם, זה זלזול - - -

<איילה מאיר: מה קרה?

<קריאה: נציג האוצר הלך.

עיסאווי פריג': נציג האוצר שמע ונו אז מה, דיברו, מה, היינו בסרט הזה כמה פעמים.

עיסאווי פריג': אז מה דיברו.

עאידה תומא סלימאן: אני מבקשת שתמשיכו.

<איילה מאיר: את רוצה שניתן למשטרה לספר על מחלקת המשפחה.

עאידה תומא סלימאן: אם זה לעבודה שלהם אולי כן כדאי.

עאידה תומא סלימאן: בוא ניתן לכל משרד לדבר.

עאידה תומא סלימאן: בבקשה מר רוזנבאום.

<אליעזר רוזנבאום: בוקר טוב.

<אליעזר רוזנבאום: אליעזר רוזנבאום, ממלא מקום מנכ"ל המשרד לביטחון פנים.

<אליעזר רוזנבאום: כדי לעשות את זה בשלבים אז אם תאפשרו אלי אני אתן סקירה על כל הפעולות שאנחנו עושים כרגע מתקצוב של המשרד כי במסגרת ה-50 מיליון טרם הוקצה לנו תקציב ייעודי אבל אנחנו כמובן לא המתנו.

<אליעזר רוזנבאום: אבל בראשית דבריי, יושבת ראש הוועדה, השר לבטחון פנים ברגעים אלה, אני חושב שזה אירוע היסטורי, חונכים את תחנת המשטרה בג'סר אזרקה יחד עם ראש הממשלה וב-12 בכפר כנא - - -

<קריאה: תקנו את הביוב באותה הזדמנות.

<קריאה: עוברים בג'סר אז טפלו בביוב כי שמעת את ראש המועצה.

<אליעזר רוזנבאום: זה תפקידנו אנחנו נטפל בזה.

<אליעזר רוזנבאום: בכל אופן אני חושב שזה אירוע מכונן - - -

עאידה תומא סלימאן: האירוע המכונן כאשר תורידו את רמת האלימות לא כאשר פותחים תחנות, סליחה.

עאידה תומא סלימאן: ברגע שנראה שרמת האלימות יורדת - - -

<אליעזר רוזנבאום: שתי תחנות תוך שזה יתרום לירידה וגם יתן מענה לנושא ה- - -

עאידה תומא סלימאן: אני מבקשת, יש רעש בלתי נסבל באולם.

עאידה תומא סלימאן: אם רוצים לקיים דיונים צדדיים נא לעשות את זה בחוץ.

מסעוד גנאים: אז אולי תתני קצת לחברי כנסת שלא ירעישו.

עאידה תומא סלימאן: אנחנו ניתן לחברי כנסת אבל רוצים לשמוע מה היישום, רוצים לדעת מה יישמו ומה לא.

עיסאווי פריג': נאמר יום גדול, חברי אמר יום גדול, מה נפתחה אוניברסיטה בג'סר אזרקה, יום גדול.

<אליעזר רוזנבאום: תחנה זה חלק מהמענה לטפל באלימות במשפחה, לתת שירות טוב לאזרחי מדינת ישראל גם מהמגזר ואנחנו מחוייבים לזה ואני שמח שאנחנו ביחד מוצאים את - - -

עאידה תומא סלימאן: בואו נדבר על יישום התכנית.

<אליעזר רוזנבאום: זה חלק מהתכנית דרך אגב.

<אליעזר רוזנבאום: כי התחנה שתהיה שם היא תטפל גם באלימות במשפחה וגם אלימות כלפי נשים.

<אליעזר רוזנבאום: היא לא תטפל רק בעבירות בר או בשודים אלא גם בדברים האלה ואנחנו בתכנית של 12 תחנות חדשות.

<אליעזר רוזנבאום: יש כבר במג'דל כרום, היום עוד שתיים, יש בתמרה חדשה ואנחנו נשלים במהלך 17'-18' את התחנות, זאת תהיה בשורה.

<אליעזר רוזנבאום: הדבר הנוסף שאנחנו סך הכל משקיעים בשנה הזאת כ-26 מיליון ₪ לטפל בנושא הזה של אלימות במשפחה, אלימות כלפי נשים מתוך תקציבנו.

<אליעזר רוזנבאום: הדברים המרכזיים שאנחנו עושים: לגבי הנושא של האמצעים האלקטרוניים אנחנו מקווים שבאמצע דצמבר נתחיל את הפיילוט של צמיד אלקטרוני כנגד נשים מאויימות.

<אליעזר רוזנבאום: את הפיילוט עושים בשני שלבים.

<אליעזר רוזנבאום: שלושה חודשים שבהם אנחנו לוקחים את הצמדים ובונים את התרחישים, עושים את זה תרחישים מבויימים, עדיין לא על נשים מאויימות כדי להריץ את המערכת.

<אליעזר רוזנבאום: זאת מערכת שכבר קיימת במסגרת שירות בתי הסוהר שאנחנו עושים את הפיקוח על עברייני מין והפיקוח האלקטרוני.

<אליעזר רוזנבאום: אנחנו עושים את זה עם GPS כדי שנוכל לקבל גם התראות על התקרבות של מאיים כלפי מאויימת ואחרי שאנחנו נסיים את הפיילוט הראשון אנחנו נעבור לפיילוט השני.

<אליעזר רוזנבאום: כמובן כל זה בתיאום עם משרד המשפטים, הנהלת בתי המשפט, כי צריכה להיות הסכמה של הבעל והאישה להיות בתכנית הזאת.

<אליעזר רוזנבאום: אני מקווה שנוכל להתקדם.

<אליעזר רוזנבאום: אחרי הפיילוט אנחנו נצא לתכנית מרחיבה בנושא הזה כך שזו בהחלט תהיה בשורה.

<אליעזר רוזנבאום: למדנו מה נעשה בנושא הזה בספרד ובפורטוגל.

<אליעזר רוזנבאום: אז זה דבר אחד.

<אליעזר רוזנבאום: הדבר השני שאנחנו זה מחלקי משפחה ב-16 תחנות שבהן היקף האלימות במשפחה הוא גדול.

<אליעזר רוזנבאום: אנחנו ביישום של התכנית הזאת, זו תכנית שעולה למשטרת ישראל קרוב ל-20 מיליון ₪ שעושה סדר ומרכז את כל הנושא של אלימות במשפחה לסוגיהם: גם בין בני זוג, גם כלפי קטינים, גם כלפי מבוגרים וזה בהחלט דבר שאנחנו, כמובן, נמדוד את התוצאות בנושא הזה.

<אליעזר רוזנבאום: הדבר הנוסף זה אותם עובדות סוציאליות בתחנות המשטרה שהן למעשה אנשי הקשר מול הרשות המקומית והטיפול הפרטני מול אותן נשים.

<אליעזר רוזנבאום: אנחנו מפעילים כבר 20 כאלה בתחנות במימון שלנו ועוד כ-10 נוספות במימון הרווחה.

<אליעזר רוזנבאום: בנוסף לזה אנחנו הקצנו עוד 2.5 מיליון ₪ ל-10 משרות באוכלוסייה הערבית.

<אליעזר רוזנבאום: גייסנו כבר שלוש עובדות סוציאליות ברהט, באום אל פאחם ונצרת.

<אליעזר רוזנבאום: אנחנו כבר גייסנו.

<אליעזר רוזנבאום: אנחנו מתקשים, לצערי ב-7 הנוספות, אם תוכלו לעזור לנו, אני מוכן להעביר את המקומות שאנחנו רוצים, אם תוכלו לעזור לנו בגיוס אנחנו נשמח מאוד לנושא הזה.

<אליעזר רוזנבאום: לגבי מחלקי המשפחה זה בכל המחוזות, גם במחוז דרום, גם במחוז מרכז, ירושלים ותל אביב, יש לי פה את הפירוט של התחנות.

<אליעזר רוזנבאום: זה לגבי העו"סים.

<אליעזר רוזנבאום: יש בתכנית עוד דברים נוספים שאנחנו צריכים לעשות אותם אבל אנחנו כרגע במגבלת תקציב.

<אליעזר רוזנבאום: יש לנו גם פעילות בשירות בתי הסוהר.

<אליעזר רוזנבאום: היום בשירות בתי הסוהר יש כ-1548 אסירים שפוטים בגין אלימות במשפחה, מתוכם 217 מוגדרים כבעלי פרופיל אלמ"ב.

<אליעזר רוזנבאום: גם שם אנחנו מפעילים את התכניות הטיפוליות הספציפיות לגבי אותם אנשים כדי שכשהם יסיימו את תקופת - - - שלהם הם יהיו אחרי טיפול שהם עברו בנושא הזה.

<אליעזר רוזנבאום: יש כמובן עוד דברים שצריך לקדם אותם.

<אליעזר רוזנבאום: אחד זה כלי להערכת מסוכנות.

<אליעזר רוזנבאום: - - - לצערי בזה עדיין לא סיימנו ועדיין אין כלי, יש כלים לכל אחד מהגופים ואני מקווה שכן נסיים את העבודה הזאת, זה פחות מצריך, מצריך בהיבט הטכנולוגי אולי משאבים אבל בהיבט של האנשים לפתח את הדבר הזה הוא בהחלט צריכים לעשות את הדבר הזה.

<אליעזר רוזנבאום: שאר הדברים כמובן אנחנו נעשה אותה כשנקבל את התקציבים ממשרד הרווחה אנחנו נמשיך ונרחיב בנוסף למה שפירטתי כעת.

עיסאווי פריג': יש לי שאלה גברתי היושבת ראש למשרד לבטחון פנים.

עאידה תומא סלימאן: שנייה.

נחמן שי: רק רציתי לשאול משהו - אני מסתכל, יישום בשנת 2017, הפיילוט מתחיל באמצע חודש דצמבר.

נחמן שי: למה זה נשמע לי כמו רק ככה להגיד עשינו משהו במהלך השנה?

נחמן שי: ממש על הסף שבסך.

נחמן שי: הפיילוט יתחיל באמצע חודש דצמבר.

נחמן שי: זאת אומרת, לא עשיתם את זה אז תגידו לא עשינו.

נחמן שי: למה למרוח אותנו ולהגיד - - -

<אליעזר רוזנבאום: אנחנו לא מורחים, זו המציאות.

נחמן שי: אבל שנה שלמה לא עשיתם כלום ובאמצע חודש דצמבר כדי שבכל זאת תספיקו להכניס את זה לדו"ח לפני שאתם באים לוועדה ב-20 לחודש.

נחמן שי: אני עומד על הדברים הקטנים.

<אליעזר רוזנבאום: אני יכול לשלוח לך את כל דיוני הסטטוס שקיימתי במהלך השנה ואת ההערכות.

<אליעזר רוזנבאום: צריך התקשרויות עם חברת G For S, זה לא עכשיו פטור ממכרז, צריך לעשות את כל הפעולות שצריכים, צריך לסגור את הדברים עם משרד המשפטים.

<אליעזר רוזנבאום: אני לא חושב שבנושא הזה התעכבנו בכוונת מכוון אבל אני יכול להביא לך את הפרוטוקולים ואני עוסק בזה באופן אישי כמובן עם המשטרה וכל הגורמים והבשלות היא - - -

עאידה תומא סלימאן: חבר הכנסת עיסאווי, שאלה.

עיסאווי פריג': אני מעיין ברשותך בחוברת שחילקתם לנו - - - אבל מתוך איך שאני רואה בשנים האחרונות הוגשו יותר תלונות על ניסיון לרצח של אישה.

עיסאווי פריג': ומהנתונים אנחנו רואים שבשליש ממקרי הרצח הוגשו תלונות - -

עליזה לביא: אנחנו קיבלנו נתונים של 50%.

עיסאווי פריג': - - המסקנה שאני רוצה והיא השאלה: עלייה בהגשת תלונות מביאה לעלייה במקרי רצח על פי הנתונים, איך זה מסתדר?

דב חנין: זה לא הסדר הלוגי שיש יותר תלונות אז יש יותר - - - יש יותר איומים לא - - - אבל אתה מדבר על כיוון שיפוטיות שהוא הפוך - - -

עאידה תומא סלימאן: חברי כנסת נכבדים, אני מציעה רק דבר אחד, אני מבקשת, החוברת הזו הכוונה להתייחס אליה בדיון הבא ויש שם נתונים שצריך לנתח אותם.

עאידה תומא סלימאן: אני לא כל כך מאמינה - - - זאת מסקנה מאוד מסוכנת שהגעת אליה.

עיסאווי פריג': אבל זה מה שאני רואה.

עאידה תומא סלימאן: זה לא בהכרח ככה.

עאידה תומא סלימאן: אנחנו נדבר על זה אבל בינתיים זה יכול להעיד על תפקוד המשטרה אבל לא בהכרח שככל שמגישים תלונות - - - אני ארצה עכשיו להתחיל לשלב חברי כנסת ובינתיים תוכלו גם לענות - - -

<איילה מאיר: את לא רוצה שאני אמשיך להציג ואז שישאלו?

עאידה תומא סלימאן: את רואה, את מרגישה - - -

<איילה מאיר: כי חבל לי כי ממש יש לנו פה תכניות.

עאידה תומא סלימאן: אני יודעת שיש תכנית.

עאידה תומא סלימאן: אני אבקש רק שבגלל שגברת אמי פלמור ממשרד המשפטים, מנכ"לית משרד המשפטים נמצאת רק להתייחס לחלק מהחקיקה שהיא יישום התכנית שאתם עושים עכשיו ואז אני פותחת לחברי הכנסת.

עאידה תומא סלימאן: אנא התאזרו בסבלנות כי הדיון הוא על יישום התכנית.

<אמי פלמור: יש שלושה דברי חקיקה שבעצם התבקשנו להתייחס אליהם.

<אמי פלמור: הראשון שאני אתייחס אליו זה הנושא של סמכות ועדת אלמ"ב לקבל מידע מהמרשם הפלילי.

<אמי פלמור: גם כשמדובר באסירים שהם עם פרופיל אלמב, הדבר הזה אמור לעלות בוועדת חוקה במסגרת דיונים שכבר מתקיימים לקריאה שנייה ושלישית בהצעת חוק המרשם הפלילי בתקנת השבים שזה נמצא כבר בשלבים מאוד מאוד מתקדמים.

<אמי פלמור: לגבי הנושא של אלימות כלכלית, הוספת הנושא של אלימות כלכלית בחוק למניעת אלימות במשפחה הופץ תסקיר של משרד המשפטים והמשרד לשוויון חברתי, התקיימו הרבה מאוד דיונים גם עם ארגוני חברה אזרחית, גובשה הצעת חוק שגם משנה, רז נזרי, סמך עליה את ידיו.

<אמי פלמור: ועכשיו אנחנו נמצאים בתוך דיון על המשמעויות התקציביות של החוק הזה מכוון שמשרד הרווחה מעריך שהוא יצטרך תוספת של לפחות 100 תקנים של עובדים סוציאליים גם ליחידות הסיוע וגם- - -

עאידה תומא סלימאן: מה התמחור של ה-100 תקנים האלה?

<קריאה: בערך 160 אלף ₪ לשנה לעובד סוציאלי.

<קריאה: 16 מיליון סך הכל.

נחמן שי: עובדים סוציאלים אפשר לסמוך על זה שזה יהיה הכי נמוך שאפשר לשלם להם.

עאידה תומא סלימאן: כן אבל 16 מיליון, שתבינו, 16 מיליון תמחור של הצעת חוק אחת והאוצר נותן 20 מיליון.

<אמי פלמור: דווקא בהקשר הזה - - - הבעיה המרכזית שמדברים בתקנים זה שיא כוח אדם בממשלה ולא העלות.

<אמי פלמור: דבר שמעסיק את אגף תקציבים זה היקפי כוח האדם ההולכים וגדלים במגזר הציבורי ועל זה המאבק.

<אמי פלמור: הרבה יותר קל לתת כסף מאשר לתת עוד תקנים ויושב לידי ד"ר קפלן והוא יספר לכם באיזה דפיצית של תקנים של עובדים סוציאלים נמצא משרד הרווחה כמעט בכל תחום שאנחנו נוגעים בו יש צורך בתוספת תקנים של עובדים סוציאליים ויש קרבות בלימה - - -

עליזה לביא: אבל היציאה לדרך הזאת הייתה ב-2014 כלומר- - -

<אמי פלמור: אני כרגע משקפת את הדיונים על הצעת החוק.

<אמי פלמור: אני אומרת, ההצעה בשלה, יש דיון תקציבי, הדיון התקציבי הוא לא לפתחי כמשרד משפטים.

<אמי פלמור: זה לא המאבק שלי עכשיו להביא תקנים כמו שאני עושה ביחס לחוקים שאנחנו מיישמים אותם.

<אמי פלמור: אני משקפת לכם שהחוק לא עלה עדיין לוועדת שרים בגלל ההיבט התקציבי.

<אמי פלמור: הנושא השלישי שהתבקשנו להתייחס אליו זה התיקון של סעיף 20 לחוק זכויות החולה שנוגע להעברת מידע על ידי מטפל בניגוד לחובת הסודיות שקבועה בחוק.

<אמי פלמור: התקיימו על זה דיונים, זה נושא מורכב, נושא שנוגע לנושאים גם של סודיות רפואית אבל גם של הנכונות של מטופלים לחלוק מידע והחשש שהם לא יחלקו מידע בגלל היכולת להעביר מידע.

<אמי פלמור: אני פוגשת את הנושא הזה, אגב, גם בדיונים שלנו בהקשר של פוליגמיה ועל אף שיש הסכמה על החשיבות של הנושא הזה עדיין קבועה ישיבה נוספת שבה אנחנו מקווים שהכל יסתיימו אבל התקיימו על זה דיונים רבים וויכוחים מורכבים בסוגיות משפטיות שונות.

<אמי פלמור: זהו, זה חלקנו בתחום החקיקה.

עאידה תומא סלימאן: תודה רבה.

עאידה תומא סלימאן: אני יודעת שאתם עדיין לא הצגתם את הכל אבל אני אתחיל לתת - - -

<אביגדור קפלן: קחי בחשבון שיש לנו תכנית מפורטת 2018-2022 לפרטי פרטים ואנחנו מוכנים להפעיל אותה ככל שנקבל את המשאבים.

עאידה תומא סלימאן: אני ראיתי ממה ששלחתם שיש לכם תכנית מפורטת ל-2018 עד 2022.

עאידה תומא סלימאן: השאלה המהותית היא ב-2018 כמה כסף תצטרכו כדי לבצע את התכנית.

<קריאה: בבקשה, רשום הכל.

עאידה תומא סלימאן: אני יודעת שרשום אבל אני מבינה שאתם יודעים.

<אביגדור קפלן: בקצרה מעבר ל-20 שקיבלנו אנחנו צריכים - - -אנחנו צריכים עוד 27 לעומת מה שתוקצב.

עאידה תומא סלימאן: כלומר, מה שדיברנו מהתחלה שהדרישה השנתית היא 50 מיליון.

עאידה תומא סלימאן: בינתיים משרד האוצר מדבר על 20 מיליון לשנה הבאה שעדיין לא אושרו בוועדת הכספים כי תקציב המדינה כבר אושר.

<קריאה: 20 מיליון כן נמצא בבסיס.

עאידה תומא סלימאן: זה זכות הדיבור שלך, חברת הכנסת לאה.

עאידה תומא סלימאן: אני הולכת לפי הסדר, בבקשה.

לאה פדידה: גברתי היושבת ראש וחבריי חברי הכנסת תראו, אתמול ציטוט של משרד האוצר "לא ידוע לנו שיש פער בתקציב, לא ידוע לנו שחסר תקציב, את המשך התקציב נדון ב-2019".

לאה פדידה: אז אולי נערי האוצר נמצאים במשכן רחוק מדיי והם לא מספיקים להגיע לשר האוצר אז אולי נדאג לסדר להם פגישה שהוא כן יידע על פערי התקציב בנושא הזה.

לאה פדידה: זאת הייתה התגובה שלו שהתפרסמה אתמול בעיתון: "יש מה שנקרא מקרה חירום לאומי".

לאה פדידה: לא ייתכן שב-2014 מבינים שזה מקרה חירום לאומי.

לאה פדידה: תכנית מסתיימת ב-16', מחליטים ליישם אותה, ב-16' עוד לא קורה לה כלום, 17' מתקצבים רק 7 מיליון, 18' רק 20 ומה ב-2022.

לאה פדידה: אז מה נשלח מברק לרוצח הבא?

לאה פדידה: נשלח מכתב בבקבוק?

לאה פדידה: כנסת ישראל, כנסת ישראל.

לאה פדידה: ועוד עצוב לי ביותר שד"ר אביגדור קפלן בא ואומר, יש מה לעשות, יש לי תכנית.

לאה פדידה: אבל אין לי תקציב.

לאה פדידה: זה מטורף, זה מטורף שכנסת ישראל שאנחנו - - -

עאידה תומא סלימאן: זה לא כנסת ישראל זאת ממשלת ישראל.

לאה פדידה: סליחה, ממשלת ישראל ותודה על התיקון, ממשלת ישראל שלוקחת על עצמה וקובעת בעצמה.

לאה פדידה: והעיר חברי כי מחר בבוקר אנחנו נראה את כל שרי הממשלה מצולמים סלפי עם איזה אישה מוכה או מישהי שעזרו לה ובעצם את הדבר הבסיסי ביותר, הבסיסי ביותר, לעזור לאותה אישה לצאת מזה, ואנחנו מדברים כרגע על המקרי קיצון שזה נשים שנרצחו.

לאה פדידה: בואו נסתכל על כמה נשים נתונות לאלימות פיזית, לאלימות כלכלית, לאלימות פסיכולוגית.

לאה פדידה: כמה נשים מוכות ליד הילדים שלהן והם מרגישים חסרי אונים.

לאה פדידה: כמה נשים אפילו לאלימות של גבר שגוזר לה את הכרטיס אשראי והיא נמצאת בלי יכולת אפילו לעזוב את הבית שקשה לה שם ומכה אותה.

לאה פדידה: אז אם כבר הבית הזה מצא פתרון זה אומר שזו לא גזירת שמיים.

לאה פדידה: והייחוד בזה, בפתרון הזה, זה לא מיליון כאן ומיליון שם, הייחוד שזה פתרון בין משרדי שבטחון פנים וחינוך ורווחה והמשפטים כולם יטפלו בזה הוליסטי ואז נזכה לראות אישה צועדת והולכת בבטחה בבית ובמקום העבודה.

לאה פדידה: שימו לב, מאז שאישרתם את זה, 17 נשים, זה ביזיון לממשלה הזאת.

עאידה תומא סלימאן: תודה רבה.

עאידה תומא סלימאן: חבר הכנסת דב חנין.

דב חנין: תודה גברתי.

דב חנין: אני מברך על הצעדים שנעשים במשרדי הממשלה, אני קורא את הדו"חות ואני מעריך את העבודה שנעשית אבל אנחנו עדיין נמצאים בפיגור עצום כשאנחנו רואים את המציאות שבה עדיין המוני נשים סובלות מאלימות ויש לא מעט מקרים של רצח וניסיונות רצח כפי שיעלה גם בדיון הבא.

דב חנין: ולכן אני פונה אליכם, נציגי משרדי הממשלה, לא רק להסתפק בתכנית שנמצאת כאן אלא לשים את הנושא הזה בראש סדר העדיפויות המעשי של הביצוע.

דב חנין: תכניות יכולות להיות מצויינות אבל ביום יום של עבודת הממשלה אם הדבר הזה לא זוכה לעדיפות הוא נפגע בצורה מאוד מאוד קשה.

דב חנין: ואני רוצה, גברתי היושבת ראש, להצטרף לדברים שאני מבין שאת אמרת בפתיחת הדיון.

דב חנין: אני מביע צער גדול על כך ששרי הממשלה, השרים הרלוונטיים לא הגיעו לדיון הזה, זה לא רק התייחסות לוועדה של הכנסת, זה התייחסות לנושא.

דב חנין: כששרים לא מגיעים זה בעצם להעביר לנו את המסר שהנושא לא כל כך חשוב להם.

דב חנין: את המסר הזה אסור לנו לקבל.

עאידה תומא סלימאן: חבר הכנסת דב חנין, אני מאוד מודה על ההערה ואני פתחתי בעניין הזה ואני מודיעה עכשיו שאני הולכת לזמן את השרים הרלוונטיים לנושא, כל אחד לבד, לדיון מיוחד על עשיית המשרד שלו וההשתלבות של המשרד בתכנית הלאומית לפי תקנון הכנסת, אנחנו כבר בדקנו, לפי פרק שביעי פרק ד': "זומן שר לישיבת ועדה" לפי סעיף קטן א', "רשאי הוא להודיע כי נציגו יופיע במקומו אלא אם כן החליטה הוועדה כי השר או סגנו יתייצבו לפניה בעצמו".

עאידה תומא סלימאן: ואני מבקשת עכשיו לקבל החלטה שהוועדה מזמנת את השרים ולא מסתפקת רק בהופעה של הנציגים ואני מבקשת לקיים הצבעה עכשיו ואנחנו נזמן את שר הרווחה, את השרה לשוויון חברתי - - -

עליזה לביא: איפה היא גברתי?

עאידה תומא סלימאן: היא באירוע אחר שתוזמן עם הישיבה - - -

עליזה לביא: מתי היא קיבלה הזמנה לדיון?

עאידה תומא סלימאן: אמרתי בהתחלה, באוגוסט.

עאידה תומא סלימאן: אנחנו נזמין את שר הרווחה, שר הבט"פ, שר החינוך, השרה לשוויון חברתי - - -

נחמן שי: אבל לא כולם ביחד, אחד אחד.

עאידה תומא סלימאן: אחד, אחד.

עאידה תומא סלימאן: ולפי סעיף זה, ואני מבקשת שהוועדה עכשיו תצביע על ההזמנה הזו כדי שאולי סוף סוף נקבל אותם לדיון אחד.

עאידה תומא סלימאן: אני מבקשת לקיים הצבעה עכשיו.

<קריאה: ואם לא יבואו?

עאידה תומא סלימאן: אני אומרת לך, אני אפנה ליושב ראש, אני הולכת לפי התקנון.

עאידה תומא סלימאן: לפי התקנון אם אנחנו בוועדה מצביעים על הזמנה כזו הם חייבים להופיע.

עאידה תומא סלימאן: אז בבקשה אני רוצה לקיים את ההצבעה עכשיו על הזמנת השרים - - - עכשיו אנחנו מצביעים, חברי הוועדה האם אתם מצדדים בהזמנה הזו לפי סעיף ד'.

עאידה תומא סלימאן: בעד ההצעה – רוב

עאידה תומא סלימאן: נמנעים – אין

עאידה תומא סלימאן: אז אני מבינה שיש לנו רוב בהחלטה של הוועדה לזמן את השרים עצמם להופיע לדיונים מיוחדים אשר יתקיימו בהם יתנו דיווח על מה עושה המשרד שלהם בתחום שלהם תחת המטרייה של הוועדה הזו.

עאידה תומא סלימאן: אנחנו ממשיכים ועכשיו חברת הכנסת עליזה לביא, בבקשה.

עליזה לביא: תודה גברתי.

עליזה לביא: אני רוצה גם לברך אותך על העבודה הממושכת, לחזק אותך בדברים שאמרת ולהודות למנכ"לי משרדי הממשלה על העבודה שלכם, על הנכונות ועל ההבנה.

עליזה לביא: אתם אנשי מקצוע שכל אחד בולט בתחום שלא ומי אם לא אתם, אני מצטערת שאתם נאלצים פה לשמוע דברים על השרים שלכם, אבל אין ספק שהעבודה המקצועית, במיוחד מ-2014 שבה הבנו שאין שיתופי פעולה והבנות וסינרגיה בין משרדי הממשלה, יצאנו לדרך בוועדה משותפת שהוקמה ב-2014, בוועדה כאן, בוועדה לקידום מעמד האישה ולשוויון מגדרי שהייתה לי את הזכות לעמוד בראשה והבנו שצריך לתקן.

עליזה לביא: תקציב נמצא וכסף זאת לא הבעיה אז התסכול הגובר שלנו הוא- - - אין מילים.

עליזה לביא: הנתונים, למרות הקושי בלקבל אותם, אנחנו מבינים שאנחנו הולכים אחורה בכל מה שקשור להתמודדות של מדינת ישראל עם אלימות ועם אלימות שנגד נשים.

עליזה לביא: 17 נשים נרצחות, חצי מהן פנו לסיוע, לעזרה, הגישו תלונות, הידע קיים, אנחנו מתקדמות.

עליזה לביא: אבל בסופו של דבר אני לא מצליחה להבין, אנחנו לא פה בעד ונגד, כולנו פה באותה סירה, ואנחנו באמת רוצים שתהיו השגרירים שלנו.

עליזה לביא: אנחנו, התפקיד שלנו הוא לפקח.

עליזה לביא: ברגע שנמנעים מאיתנו ידע ודעת ונתונים נמסרים ברגע האחרון.

עליזה לביא: אנחנו קיבלנו את המסמך הזה היום.

עליזה לביא: בדרך כלל חברי כנסת חשופים למידע כמה ימים קודם כדי לבוא ולהיות מוכנים לדיון.

עליזה לביא: אז בעצם יש פה גם חבלה בעבודה שלנו, חברי הכנסת, גברתי.

עליזה לביא: ואני מתכוונת לפנות ליושב ראש הכנסת ולמחות בצורה נחרצת, אני מקווה שתצטרפו אליי - -

עאידה תומא סלימאן: הוועדה כמובן תפנה.

עליזה לביא: - - לא יכול להיות שאנחנו לא נבוא לדיון מוכנים במיוחד בנושא כל כך חשוב ויודעים שיש את היום היום, יש היום דיון במליאה, אני מקווה שלא נהייה לבד, רק חברי הכנסת המגישים והמדברים, אני מקווה שיהיו הרבה מאוד חברי כנסת במליאה וביציע ולא נמצא את עצמנו לבד שם משום שאנחנו צריכים להשמיע את הזעקה.

עליזה לביא: והזעקה היא זעקה גדולה, מהדהדת.

עליזה לביא: אז אפשר להגיש את הנתונים בדו"ח ומרכז רקמן עשה את זה לפני כמה זמן ובאמנה של איסטנבול אנחנו עדיין לא חתומים ולזכות שנה שישית, תודה לאל, בנושא של מיגור הסחר, אבל עדיין אנחנו נמצאות במקום שבו אנחנו רואים שאנחנו הולכים אחורה, רק אחורה, ואין נקודת אור אחת.

עליזה לביא: הבנה יש, תקציבים יש, אז איפה אנחנו נמצאים, למה החלם הזה?

עאידה תומא סלימאן: תקציבים אין.

עליזה לביא: התקציבים קיימים גברתי, התקציבים קיימים - - -

עאידה תומא סלימאן: הכסף קיים, לא התקציבים.

עליזה לביא: הכסף קיים כי אם עכשיו הולך ונחקק חוק במדינת ישראל על פריימריז שכל מפלגה מקבלת כסף שהיא תתמוך בחוק הזה ואני שומעת את החברים שלי מש"ס שאומרים, לא, לא, לא, אנחנו לא נעביר את זה ב-50 אלף, אנחנו נעביר את זה ב-150 אלף.

עליזה לביא: אז גברתי, חוק פריימריז יש כסף ואת הנושא הזה של אלימות שאנחנו רוצים לבוא - - -

עאידה תומא סלימאן: את שואלת אותי?

עאידה תומא סלימאן: את יודעת טוב מאוד מה אני חושבת אבל כנראה החיים הפוליטיים יותר חשובים מהחיים של נשים.

עליזה לביא: תקציבים ותקנים ששוב יש פה חוק למנות תקנים פוליטיים שמועבר בבית הזה בזמן הזה אז אנחנו רואים את התוצאות העגומות ואת הצעקה הזאת והזעקה הזאת.

עליזה לביא: ומשפט אחד לסיום.

עליזה לביא: אתמול השקתי יחד עם ארגון הקוסמטיקאיות ורוח נשים מיזם של הקנייה של ידע לזהות סימני אלימות בקרב קוסמטיקאיות ואני רוצה לברך אותך, מנכ"ל משרד הרווחה על התמיכה ועל הרוח, אני מקווה מאוד שהפיילוט הזה יצליח ונגיש לך את הנתונים.

עליזה לביא: צריך לרתום עוד בקהילה עוד מי שנמצא קרוב לנשים, לגברים, כדי לסייע ולמנוע את הטרגדיה הבאה.

עליזה לביא: תודה גברתי.

עאידה תומא סלימאן: תודה רבה.

עאידה תומא סלימאן: חבר הכנסת נחמן שי.

נחמן שי: אני רוצה קודם כל להודות לך על הכינוס, עאידה, ולכל מי שהצטרף אלינו.

נחמן שי: התחושה שלי למרות שנמצאים פה נציגים מכובדים של המשרדים היא שהנושא לא מקבל את העדיפות הראוייה לו והזמן פועל לרעתנו.

נחמן שי: האלימות נמשכת ונשים ממשיכות להרצח.

נחמן שי: זאת אומרת, זאת לא תכנית תיאורטית, זאת לא תכנית שעוסקת בחינוך, בהשקעה לטווח ארוך, לדברים שצריך למנוע אותם לגרום לכך שהרצח הבא לא יתרחש.

נחמן שי: אז הזמן, ככל שמציגים פה תכניות לחמש שנים, לשבע שנים, זה נפלא בעיני, באמת זה נפלא, אבל בינתיים בטווח הקצר שבו צריך לראות הישגים מידיים והישגים מידיים זה למנוע את הרצח שעוד לא התרחש כי אנחנו לא יודעים כמה מעשי רצח ניתן למנוע, אין תקציב.

נחמן שי: אני קורא ואני שומע, נמצא פה המנכ"ל של משרד הרווחה, אני מבין שב-18' ועכשיו אוטוטו 19' כבר יעבירו תקציב ושם במקרה הכסף לא יופיע אז כל הרעיונות הנפלאים ששמענו עליהם, שאני בטוח שהם נהדרים, אין לי שום ספק שעשיתם עבודת הכנה נהדרת והנייר סובל הכל.

נחמן שי: אם לא יהיו המשאבים הכספיים לא יהיה כלום, מה זה חשוב מה אתם כותבים.

נחמן שי: הדברים לא יוצאים לפועל.

נחמן שי: לכן, אני אומר לכם, אם אין תקציב אז תלכו הבייתה, תחזרו לשרים שלכם ותגידו אנחנו לא מוכנים לעשות את העבודה.

נחמן שי: אחרת אי אפשר לטשטש את עיני הציבור ולהגיד עשינו תכנית נהדרת ותראו מה נעשה ונעשה ונעשה.

נחמן שי: ואני קראתי אותה עכשיו, הפרט היחיד הוא שעדיין לא הצליחו כי עדיין לא קיבלו תקציבים וברגע שיהיו תקציבים נוכל ליישם.

נחמן שי: ואם לא יהיו תקציבים, אם האנשים שקובעים תקציבים לא יהיו פה אז זה המבחן.

נחמן שי: בעיניי כל היתר ממש לא רלוונטי.

נחמן שי: ועוד מילה אחת.

נחמן שי: אני ראיתי שחבריי מהממ"מ ניסו לקבל נתונים מהמשטרה ולא קיבלו את הנתונים מהמשטרה.

נחמן שי: אני לא יודע מי מייצג פה את הממ"מ, אולי הם אינם פה.

נחמן שי: אני קורא פה שהמשטרה לא מסרה אינפורמציה.

נחמן שי: אז אני רוצה להבין למה.

נחמן שי: מה התפקיד של המשטרה?

נחמן שי: לשחק בסטטיסטיקה, לשנות אותה, להעביר אותה מאגף לאגף, העיקר לא לדווח אמת.

נחמן שי: אני רוצה להבין למה המידע לא הוגש לכם כדי שתגישו אותו לוועדה.

<אורלי אלמגור-לוטן: חבר הכנסת - - - זה מסמך שהכנו לדיון השני, חלק מהנתונים קיבלנו וחלק לא קיבלנו אבל לא הכנו את זה לדיון הזה.

נחמן שי: אבל המשטרה משתפת פעולה ומוסרת את כל הנתונים?

<אורלי אלמגור-לוטן: המשטרה לא מוסרת את כל הנתונים, המשטרה מוסרת חלק מהנתונים.

<אורלי אלמגור-לוטן: חלקם היא לא מוסרת בגלל מדיניות שזה נתונים לגבי אלימות כלפי עולות, רצח במקרה הזה כלפי עולות וחלקם היא לא מוסרת כי היא פשוט לא תמיד עונה מדוייק לשאלות ששאלנו.

נחמן שי: אז אני חושב שמידע הוא רכוש הציבור, לצורך העניין, ונדרשת שקיפות מלאה ואני יודע גם לשחק בסטטיסטיקה, לרשום את זה ברובריקה כזו או רובריקה אחרת כדי שזה לא יופיע ושלא יקפוץ לנו לעיניים הנושא של אלימות במשפחה.

נחמן שי: אז המשטרה מתבקשת, לא צריך להצביע על זה כי הרגע הצבענו, אלא פשוט לדרוש מהמשטרה למלא את כל הבקשות של המרכז למחקר ולתת לנו תמונה מלאה על מה שקורה.

נחמן שי: אתה שומע אדוני היקר, תודה רבה.

עאידה תומא סלימאן: תודה רבה.

עאידה תומא סלימאן: אני רוצה לתת לגברת מרים גברעם מייסדות תזכור, זוכרות את כולן.

עאידה תומא סלימאן: אני מבקשת שזה יהיה לדיון.

עאידה תומא סלימאן: אלא אם את תרצי להשתתף בדיון השני ושם.

<מרים גברעם: לא אני חושבת שבאמת הדיון על יישום המלצות הוועדה הבין משרדית זה המקום המתאים להגיד את הדברים האלו ואני מודה ליושבת הראש על ההזדמנות להגיד אותם.

<מרים גברעם: פרוייקט תזכור הוא פרי יוזמה עצמאית שהוקם על מנת להנציח נשים שנפלו קורבנות לאלימות כלפיהן, וסליחה אני קצת מתרגשת כי זה באמת נושא שבלבי.

<מרים גברעם: הפרוייקט הוקם כדי להביא את האסון לקדמת הבמה, להמחיש את מימדיו וליבת הפרוייקט הינה מחקר ארכיוני להקמת מאגר הנצחה עבור נשים שנרצחו בישראל על רקע מגדרי מיום הקמת המדינה ואילך.

<מרים גברעם: זו למעשה הפעם הראשונה בישראל ואחת הבודדות בעולם במקום הארכיון מקוון אשר שם את הנשים שאיבדו את חייהן על רקע מגדרי תחת מטרייה אחת ומנציח אותן כקורבנות האלימות כלפי נשים.

<מרים גברעם: פרוייקט תזכור פועל בתוך ההבנה שכלל מקרי האלימות נגד נשים הם תוצר של אקלים חברתי וכי הפרדה בין השניים תוך מיתוג המקרים כפרטניים על רקע רומנטי או משפחתי מנתקת אותם מההקשר הרחב שבו מתקיימים ומאפשר להם להשנות שוב ושוב.

<מרים גברעם: אנחנו סבורות שתופעת רצח נשים בישראל היא לא פחות מאסון לאומי.

<מרים גברעם: מדובר בכ-20 נשים מדיי שנה, כל שנה, ולפעמים אפילו יותר.

<מרים גברעם: איך ייתכן שמדיי שנה נשים רבות כל כך מקפחות את חייהן ואיש לא נוקט אצבע על מנת לעצור את גודל האסון.

<מרים גברעם: מדוע שנתעלם מאובדנן ולא נפעל להנציח ולכבד את זכרן.

<מרים גברעם: אני מבקשות להזכיר שרצח נשים אינו גזירת גורל משמיים.

<מרים גברעם: מדובר במעשה ידי אדם ובידיכם האפשרות לעשות זאת.

<מרים גברעם: בחודש יוני האחרון בעקבות לחץ ציבורי שהופעל בעצרות הענק שאורגנו ביוזמתנו בכל הארץ אישרה ועדת השרים את התכנית הלאומית נגד אלימות במשפחה.

<מרים גברעם: ההתלהבות מהחדשות השמחות האלו צוננו עד מהרה כיוון שעד כה לא נמצא התקציב לכך.

<מרים גברעם: חמש נשים נרצחו מאז.

<מרים גברעם: מרינה לובינוב זכרונה לברכה, איבה מאלה זכרונה לברכה ועוד שלוש נשים ששמן לא הותר לפרסום.

<מרים גברעם: חמש נשים, כל אחת מהן עולם ומלואו.

<מרים גברעם: איננו מוכנות להמשיך לשלם עוד בחיינו.

<מרים גברעם: כמה דם עוד צריך להשפך עד שהמדינה תקום ותעשה מעשה להפסיק את הרציחות האלה.

<מרים גברעם: כמה נשים עוד תאלצנה להצטרף לרשימת החללות הארוכה מדיי שכוללת את ליזה סמו, ליאן מסעוד, מזל בן שטרית, מזל כהן, מרים טוניקריקו, אניסה מוסליני, יסמין אבו סלק, מונה מחנג'ה, נילי בראשברכי, נינה תרניש, רזיליה חמד אבו סמך, תהינה אבדולה כדר, טובה מלצר, ליאל נג'ם, נעמי מזרחי, צילה אוריאל, שיפא מרעי, שרה יאסו, תקווה בדלון, אלגרה בשני, דייה אפריים, זהבה אלקובי, חנית קיסוס, מרגלית מרדכי, סוזי אוחנה, רחל אמזלג, אסתר פרקל,- - - , חנינה מועלם- - -

עאידה תומא סלימאן: את שמה אותי במקום ממש לא נעים.

<מרים גברעם: אני רק רוצה להוסיף משפט אחרון.

<מרים גברעם: יושבת הראש עצרה אותי וכנראה שבצדק כי הרשימה הזאת היא ארוכה מנשוא - - -

עאידה תומא סלימאן: אני מכירה שהרשימה ארוכה ואני יודעת, תאמיני לי, וזה לא פייר לשים אותי במקום כזה כאילו עכשיו אני מפסיקה את השמות של הנשים אז בכל זאת הדיון מוקצב.

<מרים גברעם: אני מסכימה איתך.

<מרים גברעם: הרשימה הזאת היא מתארכת ומתארכת ואיתה אני רוצה שתצאו מכאן.

<מרים גברעם: אני רוצה שתצאו מכאן עם הרשימה הזאת שהיא ארוכה עד כדי כך שיושבת הראש שאין לי ספק שעושה את זה בלב כבד נאלצת לעצור אותי.

<מרים גברעם: תצאו עם הרשימה הזאת מכאן כי אתם, בידיים שלכם שעוד שם לא יתווסף לרשימה הזאת.

<מרים גברעם: תודה.

עאידה תומא סלימאן: תודה לך.

עאידה תומא סלימאן: ואני מאוד קשה לי שהייתי צריכה לעצור את זה.

עאידה תומא סלימאן: מבחינתי, ובגלל זה גם עשינו את התערוכה מחוץ לאולם.

עאידה תומא סלימאן: בשבילי כל שם הוא חיים ומלואם ואם אנחנו עוקבים אחר הנושא הזה ומקיימים כל כך הרבה דיונים כי כן אכפת לי, לא רק מאלה שנרצחו, אלא אכפת לי מאלה שנרצחות כל יום בחיים, אכפת לי מאלה שעדיין נמצאות לסבול והן נמצאות בינינו ואני רוצה שיישארו בינינו.

עאידה תומא סלימאן: חבר הכנסת מסעוד גנאים, בבקשה.

מסעוד גנאים: תודה גברתי היושב ראש, אני גם מודה לך על היום הזה, על הדיון, למרות שזה דיון כאוב וטראגי לפי דעתי.

מסעוד גנאים: ותמיד אני מזכיר בימים כאלה שפוליטיקאי ונבחר ציבור, נכון אנחנו במקום שיש בו דעות, יש בו ניגוח פוליטי אבל לפי דעתי מעל לכל אנחנו הרבה פעמים עוסקים בהצלת חיי אדם.

מסעוד גנאים: והצלת חיי החברה שלנו, כל כולנו.

מסעוד גנאים: והנתונים מדממים, זוועתיים, שמדברים על רצח נשים ועל אלימות נגד נשים, הנתונים של הממ"מ.

מסעוד גנאים: אבל מדאיג אותי יותר שחלק או מחצית מהם התלוננו במשטרה כבר יש להם שם שם והמשטרה יודעת שהן מאויימות וזו שאלה זמן עד שיירצחו ושליש מהן גם ידועות לרווחה.

מסעוד גנאים: אז השליש והמחצית האלה אני חושב שעם קצת עבודה ומשאבים, אפרופו תכנית החירום הלאומית והוועדה הבין משרדית של 2014 שאני מניח שעצם הקמתה היה הישג אבל אחרי ההישג הזה והקמתה צריך את הכלים לפעול, צריך משאבים, צריך תקציבים בסוף כדי שתממש את המטרה שלמענה הוקמה.

מסעוד גנאים: היא הוקמה למטרת מניעה וטיפול באלימות נגד נשים ובמשפחה בכלל.

מסעוד גנאים: אז אם אין תקציבים או מדברים על תקציבים מזעריים ואין להם משאבים אז החירום נמשך אפילו ביתר שאת ומתעצם ואנחנו כל יום נהייה עדים לרצח של אישה או רצח במשפחה.

מסעוד גנאים: אנחנו פה כולנו, אני מניח שבשם כל חברי הכנסת מכל הסיעות מוכנים להתגייס לכל דבר, מוכנים להתגייס לטובת העניין הזה, למנוע רצח נשים, למנוע אלימות במשפחה.

מסעוד גנאים: אם משרדי הממשלה, האוצר, הרווחה והחינוך וכולם זקוקים למשהו למען המטרה הזו אני לא חושב שיש חבר כנסת שהוא יתחשבן עם השר בגלל שהוא מהמפלגה הזאת או הזו, אלא כולנו מגוייסים.

עאידה תומא סלימאן: תודה רבה.

עאידה תומא סלימאן: נשארו לנו שני חברי כנסת שהתאזרו בסבלנות עד עכשיו ואני רוצה לתת להם לדבר.

עאידה תומא סלימאן: חבר כנסת עיסאווי פריג' ואחריו חברת הכנסת רחל עזריה.

עאידה תומא סלימאן: בבקשה.

עיסאווי פריג': שלום רב לכולם, אנחנו לאו דווקא חייבים לדבר אנחנו גם מקשיבים.

עיסאווי פריג': גברתי היושבת ראש אני כל שנה בשנים האחרונות, הכנסת מציינת את היום הזה למאבק באלימות נגד נשים.

עיסאווי פריג': עצם ציון היום הזה זה לא מוסיף לנו כחברה.

עיסאווי פריג': אנחנו יושבים כאן ואני עקבתי אחרי הפעילות שעשיתם בוועדה, לקח לכם כמה שנים ולקח לנו כמה שנים עד שהשגנו ועדה בין משרדית.

עיסאווי פריג': כמה שנים טובות.

עיסאווי פריג': הוועדה הבין משרדית הושגה, נתקבלה החלטת ממשלה לתקצב אותה וגם אחרי מאמץ.

עיסאווי פריג': אחרי זה, עכשיו הכל תקוע במשרדים והמפתח נמצא בסדר עדיפות שאחד האנשים שקובע את סדר העדיפות הזה הוא הפקיד של האוצר שהיה כאן וברח.

עיסאווי פריג': אמרו לו, יאללה לך, כאילו אחד מאיתנו.

עיסאווי פריג': שפך מה שיש לו וברח.

עיסאווי פריג': ככה הדברים מתנהלים חברים.

עיסאווי פריג': אני מעלה שאלה פשוטה: כשאנחנו מעיינים ברציחות של נשים לאורך כל השנים, מאיפה זה בא?

עיסאווי פריג': בא מהמשפחות המוחלשות, בא מהמצב החברתי - - - זה לא בא מצפון תל אביב וסליחה או לא בא - - -

עאידה תומא סלימאן: זה גם קורה.

עיסאווי פריג': אנחנו מדברים על איך זה נראה.

עיסאווי פריג': אז יש קשר ישיר בין אקלים חברתי, חינוך, לבין הרציחות שאנחנו שומעים עליהם.

עיסאווי פריג': אנחנו יודעים את זה.

עיסאווי פריג': אבל מאחר וזה בא מקבוצות חלשות בחברה חסרי אמצעים אז הם לא מעניינים את מקבלי ההחלטות, זה לא נמצא בסדר העדיפות.

עיסאווי פריג': צריך להגיד את האמת.

עיסאווי פריג': אנחנו לא צריכים לחזור על עצמנו כל הזמן ובכל שנה ולחזור על אותם דברים.

עיסאווי פריג': השאלה הנשאלת, תקציב הושג, החלטות נתקבלו, החלטת ממשלה נתקבלה, אנחנו יודעים איפה זה קיים ובאיזה קבוצות באוכלוסייה זה קיים ואם המשרדים ואיגום המשאבים ייצא לפועל זה יביא לתוצאה בוודאות.

עיסאווי פריג': למה זה לא זז?

עיסאווי פריג': זאת השאלה, למה זה לא זז.

עיסאווי פריג': האם בגלל שזה לא מעניין את משרדי הממשלה בנו, בקבוצות שצריכות את זה, זאת השאלה שצריך לשאול.

עיסאווי פריג': לשם כך אני מציע שאנחנו לא צריכים לחכות ליום בשנה בכדי להזכיר את המאבק באלימות נגד נשים והסוגייה הזו היא לא צריכה לעלות לדיון רק, חס וחלילה, כשיש לנו מקרה רצח.

עיסאווי פריג': צריך באופן עקבי להעלות את זה לסדר היום בוועדה, במיוחד בוועדה שלך, במליאה להמשיך עם זה ולא לחכות ליום שנתי כי אחרת אנחנו נמשיך לדבר בינינו לבין עצמנו.

עאידה תומא סלימאן: חבר הכנסת עיסאווי פריג' אני מאוד מודה על ההמלצה אבל אני חושבת שמי שעוקב אחרי הדיונים של הוועדה יודע שהנושא הזה לא יורד מסדר יומה של הוועדה ולהיפך, אני הרבה פעמים נמצאת במתחים עם כל מיני גורמים בגלל שאני עוקבת יותר מדיי אחר הנושא הזה.

עאידה תומא סלימאן: ואני לא ארפה ומאוד חשוב לי את הגיבוי הזה של חברי וחברות הכנסת בנושא הזה.

עאידה תומא סלימאן: חברת הכנסת רחל עזריה אנחנו נחזור ונקבל גם תגובות והתייחסויות של נציגי המשרדים.

עאידה תומא סלימאן: בבקשה גברתי.

רחל עזריה: תודה רבה.

רחל עזריה: אני חייבת לומר שזה כאילו כל פעם שיש דיון כזה זה מרגיש כאילו שלא היינו אמורים להמשיך דיונים כאלה, כאילו זה היה אמור להגמר מזמן.

רחל עזריה: אני חושבת שהייתה איזה מחשבה שברגע שזה ייחשף וזה ייחשב כעבירה מלאה והנושא יהיה ברור אז בעצם אנחנו לא נמשיך להתקל בתופעה ואני חושבת שאחד האתגרים שאנחנו כבר לא בשלב שאנחנו צריכים לחשוף שיש תופעה כזאת אלא עכשיו אנחנו צריכים להתמודד עם התופעה.

רחל עזריה: וההתמודדות היא מורכבת כי היא בעצם דורשת ראייה מאוד מאוד מערכתית.

רחל עזריה: אני חושבת שאולי האתגר המרכזי שזה מסוג הפשעים שהם לא נופלים בקטגוריות אחרות רגילות אלא זה פשע שהוא בדרך כלל רצח לא מבוצע על ידי קרוב משפחה וזה לא משהו שאנחנו רגילים לחשוב, רוב מעשי הרצח בעולם לא מבוצעים על ידי קרובי משפחה, ויש פה איזשהו אירוע שזה לכאורה אירוע שהוא פשוט שונה לגמרי מכל מה שקורה, ולכן אני חושבת שקשה למשטרה להתמודד וקשה למשרד המשפטים וקשה למשרד הרווחה, ולכן צריך את התכנית.

רחל עזריה: אבל אני חייבת לומר שכשאני מסתכלת על התכנית לעומק היא מרגישה לי יותר מדיי כמו נקודות לטיפול ופחות מדיי כמו תכנית.

רחל עזריה: אני לא רואה בתכנית את החלק ההוליסטי שבעצם אומר, מעבר לזה שבסדר יהיה הערכות ליישום חוק סל שירותים לנשים יוצאות מקלט, זה באמת חוק מאוד מאוד חשוב שזה הרי גם זהבה גלאון עבדה עליו והשר כחלון עבד, מעולה.

רחל עזריה: יצא למכרז מחודש זה כאילו דברים שהם בסופו של דבר לא מתלכדים למהלך כולל.

רחל עזריה: כשאני חושבת על הנושא של צעירים בסיכון, שיש את התכנית יתד, זו תכנית שהיא מאוד הוליסטית.

רחל עזריה: היא בעצם מסתכלת איך לוקחים את הפרט שנמצא בסיטאוציה מורכבת ובעצם לוקחים אותו עד הסוף.

רחל עזריה: וזה אני לא רואה בתכנית הזאת.

רחל עזריה: אני רואה בתכנית כל מיני נקודות כשכל אחד מהמשרדים מטפל בהרבה דברים אחרים.

רחל עזריה: מכוון שזה אירוע שהוא שונה מהאירועים הרגילים של רצח אז הרבה יותר קשה להתמודד איתו.

רחל עזריה: אבל אני חייבת לומר, אני אומר את זה בצער, אבל אני לא חושבת שהתכנית פעולה הזאת תביא למיגור משמעותי.

רחל עזריה: כי בתכנית הזו מה שחסר זה התמודדות עם המורכבות.

רחל עזריה: מה שיש פה זה כל מיני נקודות לטיפול שאני מאמינה שהן יטופלו.

רחל עזריה: אז עדיין חסר תקציב אז התקציב יגיע, זה יקח עוד שנה אבל זה יטופל.

רחל עזריה: אבל אני לא חושבת שהסך פה רואה את האירוע המורכב של רצח של אישה על ידי קרוב משפחה ואיך אנחנו מונעים את זה משלב מוקדם ואיך אנחנו דואגים לזה שמרגע שיש התראה לזה בסופו של דבר האירוע הזה לא קורה.

רחל עזריה: זה מה שחסר בעיניי בתכנית.

עאידה תומא סלימאן: אני יכולה להבין אבל התכנית הזו היא נגזרת מהתכנית ההוליסטית.

עאידה תומא סלימאן: כלומר התכנית של 2018-2019 זה היישום של תכנית הוליסטית והם גזרו את זה לחלקים כאשר הם מחברים את הפאזל וזה מאוד נשמע שאני עכשיו מגנה על התכנית הממשלתית אבל אני חושבת שנעשתה עבודה.

עאידה תומא סלימאן: וכן, חסר תקציב ואני חושבת שיש מבט על ולפעמים זה חורה לי שאתמול למשל התבשרנו שוועדת השרים לשוויון חברתי התכנסה בפעם השנייה בקדנציה הזו והחליטה על תכנית של 10 מיליון למאבק בהטרדות מיניות.

עאידה תומא סלימאן: וחס וחלילה שאני אהיה זאת שתבקר שהקדישו 10 מיליון למאבק בהטרדות מיניות.

עאידה תומא סלימאן: להיפך, אני תמיד שמחה שיקצו עוד כספים.

עאידה תומא סלימאן: אבל השאלה גם האם יש תכנית שם בנויה?

עאידה תומא סלימאן: למה ה-10 מיליון האלה לא יכולים להתווסף לתכנית הכוללת כדי שתתרום להזזה יותר של ביצוע ויישום התכנית הכוללת.

עאידה תומא סלימאן: זאת הבעיה שלנו, שיד ימין לפעמים לא יודעת מה יד שמאל עושה ולצערי הרב, נכון, אנחנו צריכים ראייה כוללת ותחת המטרייה של התכנית הכללית להתחיל לתת את התקציבים כדי ליישם.

עאידה תומא סלימאן: אנחנו ידענו מהתחלה שזה יקח חמש שנים לבצע את זה אבל לפחות שיתחילו לבצע את זה.

עאידה תומא סלימאן: אני מאמינה כמוך שצריך תכנית כוללת.

עאידה תומא סלימאן: לצערי הרב, היו תכניות כוללות שאני ארצה התייחסות, הוועדות הבין משרדיות הקודמות, שאני דווקא הייתי חברה בוועדה הראשונה כחלק מהחברה האזרחית, אף פעם לא יושמו כלל ההמלצות של הוועדות הבין משרדיות הקודמות.

עאידה תומא סלימאן: ויכול להיות שהמשך האלימות נגד נשים והעלייה שאנחנו חווים בגלל שלא יושמו תכניות קודמות.

עאידה תומא סלימאן: אז הפעם לא ניתן לזה יד.

עאידה תומא סלימאן: התכנית הזו לפחות, לפחות התכנית שתיושם.

עאידה תומא סלימאן: אני רואה שחזרה אלינו חברת הכנסת קסניה ואת ישבת מתחילת הדיון, הצטרכת אני מבינה לצאת, בבקשה גברתי.

קסניה סבטלובה: תודה גברתי היושבת ראש.

קסניה סבטלובה: מה אני אגיד לכם, אני מציינת בימים אלה ארבע שנים להרצחותה של חברתי הטובה, גברת איריס גורלי וסיליוב ז"ל, על ידי בן זוגה לשעבר.

קסניה סבטלובה: מאז שהיא נרצחה נרצחו עוד כ-100 נשים.

קסניה סבטלובה: רובן נרצחו על ידי בני משפחה שלהן, בין אם זה בני זוג, בני זוג לשעבר, אבות, אחים ובני משפחה אחרים.

קסניה סבטלובה: וכאשר נאמר פה בהתחלה שבמשרד לענייני רווחה לא מבזבזים שום דבר.

קסניה סבטלובה: זה נכון, לא מבזבזים כספים.

קסניה סבטלובה: אני מאמינה שכספים שמוקצבים הולכים למטרה מקודשת של המאבק באלימות נגד נשים.

קסניה סבטלובה: אבל מבזבזים את המשאב היחיד בעצם שיש אותו לקורבנות הבאים, את משאב הזמן, בזה שמתעכבים עם הביצוע של התכנית.

קסניה סבטלובה: ואני יכולה להגיד לכם שכמו שבמקרה של חברתי איריס, הכתובת הייתה על הקיר, הכל היה ידוע, היו איומים, היו תלונות במשטרה, היו עובדים סוציאלים ששלחו אותה כל פעם ואמרו, בסדר אבל כבר אמרנו לך מה לעשות, את כבר יודעת, את כבר למודת ניסיון, את צריכה לדעת שהמקום שלך אולי זה במקלט, אולי זה במקום אחר, אבל את צריכה לקחת אחריות ובעצמך לעשות משהו.

קסניה סבטלובה: עד שהיא נרצחה.

קסניה סבטלובה: וכאשר אנחנו מדברים על הקרבנות הבאים, כאשר אנחנו עוד פעם, הייתה היום כותרת כואבת בהארץ, "הקורבן מוכרת למשטרה", הקורבן מוכרת למשטרה פשוטו כמשמעו.

קסניה סבטלובה: ולמה כל זה ממשיך, ולמה כל זה מתעצם?

קסניה סבטלובה: כי אנחנו כל פעם אומרים שיש מחשבות טובות אבל הדרך לגיהנום היא רצופה בכוונות טובות.

קסניה סבטלובה: יש תכניות, יש הכל, יש כבר תקציבים, אבל אנחנו כל פעם שומעים מחדש על כך שטוב, בסדר, אבל התכנית היא לא שלמה ואנחנו צריכים עוד זמן, אבל להן אין זמן.

קסניה סבטלובה: אני לא מבינה למה כל כך קשה להבין את זה.

קסניה סבטלובה: כשמתעכבים אפילו יום אחד אותו יום יכול להיות היום הגורלי.

קסניה סבטלובה: אנחנו יודעים הרי שהמקרים האלה זה לא יש מאין.

קסניה סבטלובה: יש לזה קרקע פורייה ואני באמת מצפה שאותם הסכומים, שהם באמת לא גבוהים, אנחנו יודעים איזה סכומים עוברים פה בוועדת הכספים מתחת לשולחן כל הזמן, כל הזמן, אנחנו יודעים איזה סכומים אדירים מוקצבים פה לכל מיני עניינים שהם לגמרי איזוטריים - -

עאידה תומא סלימאן: הסכמים קואליציונים.

קסניה סבטלובה: כמו לקרב אוכלוסיות, לקרב אנשים חילוניים בתל אביב ליהדות ודברים אחרים, כן אנחנו יודעים על זה, יודעים על זה שזה מאות מיליונים, זה לא עשרות מיליונים.

קסניה סבטלובה: אז בואו לא נתעכב יותר.

קסניה סבטלובה: בואו נשת

קסניה סבטלובה: מש את היום שהיום הזה יהיה היום כי אנחנו מבצעים את התכנית הזאת שגובשה.

עאידה תומא סלימאן: תודה רבה.

<קריאה: אנחנו צריכים לצאת אפשר בין הדיונים?

עאידה תומא סלימאן: אני תכננתי שתתייחסו לקראת הסוף גם לדברים שעולים תוך כדיי הדיון אבל אני מבינה שיש לכם דיונים.

עאידה תומא סלימאן: אנחנו מסיימים את הישיבה הזו בעוד רבע שעה.

עאידה תומא סלימאן: אם את, גברת אמי, אם את חושבת שהתייחסת למכלול, אני יודעת שהגשת לנו מה בדיוק, איזה סוגי חקיקה אתם כבר התחלתם.

<אמי פלמור: אני אגיד בקצרה קודם כל אני לא חושבת שאת התייחסת לשרה שקד שאמרת חוסר אכפתיות, היא גם הייתה אצלך בוועדה, התייצבה, מדווחת, היינו פה בכמה דיונים ביחד והנושאים האלה בוודאי קרובים לליבה.

<אמי פלמור: ביחס לחקיקה שר המשפטים עושה כמיטב יכולתו לקדם את הדברים כמה שיותר מהר כשאנחנו תלויים בתקצוב, הדברים האלה לא נמצאים בידיים שלנו.

<אמי פלמור: אני אזכיר שאני עמדתי בראש משלחת של משרדי הממשלה של מועצת זכויות האדם לפני שבועיים שעסקה בדיווח על כל הנושאים של מעמד האישה, בין השאר הייתה שם הצהרה שאנחנו מתכוונים להצטרף לאמנת איסטנבול.

<אמי פלמור: אנחנו נעדכן בהמשך ביחס לנושאים האלה ואנחנו נמשיך לפעול.

<אמי פלמור: אנחנו פועלים בהרבה מאוד מישורים בהקשר של הגנה על כל מיני סוגים של קורבנות, בוודאי גם לנשים, ואנחנו מברכים על הדיונים האלה אנחנו גם מברכים על הפיקוח.

<אמי פלמור: צריך בסוף להבין שהביצוע הוא הרבה פעמים תהליך יותר מורכב ממה שהוא נראה על תכנית ראשונית שמציעה כיווני פעולה.

עאידה תומא סלימאן: אני שמחה כי היה חוק האזיקונים שאני הגשתי ושהגישה גם כן חברת הכנסת עליזה לביא והצלחנו להעביר את זה בקריאה טרומית.

עאידה תומא סלימאן: אני מאוד מקווה שתעזרו גם בלזרז את זה כי זה יכול להגן על חלק מהנשים המאויימות.

עאידה תומא סלימאן: אני שמחה לשמוע שהודעתם למועצת זכויות אדם שהמדינה רוצה להצטרף לאמנת איסטנבול, הייתי שמחה יותר אם הייתם מודיעים גם לוועדה שביקשה את ההצטרפות לאחר דיון שקיימנו.

עאידה תומא סלימאן: אנחנו קיימנו דיון בוועדה לקידום מעמד האישה, פנינו למשרדים הרלוונטיים, גם משרד המשפטים וגם משרד החוץ וביקשנו שהמדינה תצטרף ולהודיע לנו איפה זה מתעכב.

עאידה תומא סלימאן: אני שמחה שאתם כבר הודעתם ומחכה לראות מתי באמת ההצטרפות והחתימה תתבצע.

עאידה תומא סלימאן: תודה על ההצטרפות שלך.

<אביגדור קפלן: אני רק רוצה לומר מספר מילים כי אני צריך גם כן לצאת.

<אביגדור קפלן: קודם כל שלא ישתמע שהמשרד לא משקיע השקעות רבות במניעת אלימות במשפחה.

<אביגדור קפלן: אנחנו עושים הרבה מאוד מאמצים אבל במבחן התוצאה, כמובן, זה לא מספיק וצריך לעשות יותר.

<אביגדור קפלן: דבר שני, לא היה הוגן מצד האוצר לבוא ולהגיד, אנחנו בתעדוף היינו צריכים לקפח תכניות אחרות ולהעביר תקציב לטובת אלימות במשפחה כי כל התכניות שלנו נוגעות להרבה מאוד אוכלוסיות חלשות ומוחלשות ואי אפשר לבוא ולקרוע תקציבים מאחרים לטובת אלימות במשפחה וצריך פה תקציב תוספתי.

<אביגדור קפלן: אני כשלעצמי אעשה כל מאמץ לשכנע אותם להעמיד את ה-47 מיליון ₪ השנה ולצאת עם התכנית והתכנית שגובשה היא מפורטת, אגב, להערה שהיא לא מספיק מפורטת.

<אביגדור קפלן: יש לנו תכנית מפורטת, מה שהוצג כאן זה רק התמצית והיא גם תכנית הוליסטית בין משרדית כך שאנחנו יודעים לתאם בין המשרדים כדי להגביר את הפעילות בתחום הזה.

<אביגדור קפלן: אנחנו נפעיל עליהם לחץ, השר שלנו גם יעשה את המיטב כדי לקבל את המשאבים והתקציב התוספתי כדי להפעיל את התכנית הזו ככתבה וכלשונה ואני מקווה שהיא תניב את הפירות המקווים במהלך השנים שיבואו.

עאידה תומא סלימאן: אני מודה לך.

עאידה תומא סלימאן: אני רק רוצה להדגיש שוב שאנחנו גם כן לא נרפה.

עאידה תומא סלימאן: הוועדה לא תרפה מהנושא של תוספת תקציבית.

עאידה תומא סלימאן: אנחנו נפנה לשר האוצר ואני רואה שבתקופה האחרונה הוא מצליח להוסיף הרבה תקציבים להרבה נושאים.

עאידה תומא סלימאן: אני חושבת ש-50% מאזרחי מדינת ישראל מגיע להם, אפילו בעיני, הרבה יותר מה-50 מיליון האלה אבל בטוח בטוח במשרד האוצר יכולים למצוא 50 מיליון ₪ תוספתיים כל שנה כדי לבצע את התכנית הזו שוועדת שרים אימצה אותה בכל זאת.

עאידה תומא סלימאן: תודה רבה מר קפלן.

<אליעזר רוזנבאום: רק כמה משפטים.

<אליעזר רוזנבאום: בנוסף למה שציינתי אנחנו והשר שלנו מי שהסתכל במסמך המדיניות שאנחנו מעדכנים אותו משנה לשנה הנושא של אלימות במשפחה מופיע בסדר עדיפות גבוה.

<אליעזר רוזנבאום: הוא נמצא באתר שלנו, זה לא אמירה שלי מהשפה לחוץ.

<אליעזר רוזנבאום: השר גם מקיים מפגשים עתיים עם ארגוני הסיוע.

<אליעזר רוזנבאום: רק לפני חודשיים קיימנו מפגש עם ארגוני הסיוע, הייתה נוכחות רחבה מאוד.

<אליעזר רוזנבאום: צר לנו שמהמגזר ארגוני עשייה לא השתתפו - - -

עאידה תומא סלימאן: מהאוכלוסייה הערבית הכוונה?

<אליעזר רוזנבאום: כן.

<אליעזר רוזנבאום: אני מקווה שזו לא הייתה מחאה אבל לצערי לא הגיעו למפגש, היה מפגש מאוד חשוב, העלו דברים וחלק מהדברים אנחנו לוקחים, מטפלים בהם ומתרגמים אותם לתכניות פעולה.

<אליעזר רוזנבאום: גם בכירי המשטרה נמצאים שם, גם שירות בתי הסוהר.

<אליעזר רוזנבאום: אנחנו נמשיך לטפל בנושא הזה, מה שפירטתי כאן מתקציבנו נוסיף וגם כמובן אנחנו מצפים לקבל את המשאבים במסגרת התכנית שהייתי שותף לה.

<אליעזר רוזנבאום: בחלק הראשון הובלתי, בחלק השני הייתי שותף, אני מקווה שבאמת משרד הרווחה יסיק ונרחיב את הפעילות באמת כדי שהמספר ילך ויצטמצם באופן משמעותי.

<אליעזר רוזנבאום: אני מקווה שהצמיד האלקטרוני יהיה בשורה כשנסיים את הפיילוט.

עאידה תומא סלימאן: תודה רבה.

עאידה תומא סלימאן: אני יודעת שמשרד הבט"פ קיבל תוספות תקציביות מאוד גדולות השנה ובשנה הבאה ואתם מנצלים את זה כדי לבצע חלקים מהתכנית.

עאידה תומא סלימאן: אני הייתי רוצה לראות שהתוספת התקציבית תבוא מצד האוצר, כפי שהזכרתי, כדי להבטיח שהביצוע לא מתקיים לפי תעדוף של כל משרד לבד אלא לפי הראייה הכללית של הוועדה.

עאידה תומא סלימאן: אני רוצה לתת את זכות הדיבור לשתי נציגות של ארגונים ואחר כך אנחנו נסכם את הדיון הזה.

עאידה תומא סלימאן: נאילה עואד מנשים נגד אלימות.

- ראשד: תודה על המפגש וכל פעם שאני אומרת שקשה לי, כל פעם שאנחנו מגיעות לפה אנחנו שומעות את אותם דברים, אנחנו גם אומרות את אותם דברים.

- ראשד: גם כואב לי כשמת

- ראשד: חילים לדבר על ההישגים של הממשלה שמפלה את הנשים במיוחד.

- ראשד: דיברו על התכנית הלאומית מ-2014 שהתחילה לפעול.

- ראשד: אני מאוד מעריכה את צוות משרד העבודה והרווחה המקצועי שכן הוא ביד אחת עם הארגונים הפמניסטיים שמנסות כל הזמן להזיז את הדברים ולהוביל את השינוי.

- ראשד: אבל באותו זמן אי אפשר לדבר על 7 מיליון ₪ השנה שהוקצו, וכולנו יודעים שזה התקציב שמשרד העבודה והרווחה לקח על עצמו להוסיף את תקציב המקלטים ושהות הנשים, כל אישה עם שני ילדים במקלט בזמן שכולם יודעים, והייתה הצהרה גם של המשרד, שזה בקושי מכסה את האפליה שנעשתה עבור נשים במהלך 15 שנים ששוהות במקלט.

- ראשד: שבקושי זה מכסה את הפער האיום ונורא שהיה לאורך השנים שהארגונים של החברה האזרחית לקחו על עצמם לכסות.

- ראשד: בנוסף היינו חייבות לקבל את התעריף החדש ולהוסיף עוד תקנים של צוות וכוח אדם.

- ראשד: אנחנו בעד לטפח את השירות, שאנשים יחיו בכבוד אבל צריך לדאוג לתקציבים ותעריפים יותר גבוהים על מנת להוסיף עוד תקנים שאנשים יקבלו יותר שירות טוב בתוך המקלטים.

- ראשד: לצערי גם כשידובר על המלצות ועדה מדובר על כל העניין של העברת חומרים והצטלבות חומרים בין כל המשרדים הממשלתיים ושירותים שהם צריכים לפעול ביחד.

- ראשד: האם יש זרימת מידע, השאלה אם יש זרימת מידע בין המשטרה.

- ראשד: מערך המסוכנות, גם לפי ההמלצות שקראתי, מערך המסוכנות שקיים ברווחה הוא לא זהה למה שקיים במשטרה, זאת עוד שאלה - -

עאידה תומא סלימאן: בדיוק נאמר שעובדים לאחד את ה - - -

- ראשד: - - עניין סגירת תיקים – נשים ערביות ואני זוכרת שמבקר המדינה דיבר על זה ש-88% מהתיקים של תלונות נשים ערביות שמגיעות למשטרה נסגרות מחוסר עניין ציבור.

- ראשד: איפה זה עומד?

- ראשד: אנחנו כן רוצות לדעת איפה הנתונים שלכם.

- ראשד: אני כן אתייחס למשרד המשפטים בנושא הזה של צווי איסור פרסום.

- ראשד: כל מקרה אלימות, כל רצח שקיים בחברה הערבית, במיוחד נשים, נתקלות בצווי - - - וגם באלימות מינית בחברה הישראלית כשפוגעים מינית או מטרידים ישר יש הגשת תלונה וכשיש הגשת תלונה בתקשורת מדברים על הזהות של הפוגע.

- ראשד: בקרב החברה הערבית אין חשיפה.

- ראשד: למה אין חשיפה של זהות הפוגע.

עאידה תומא סלימאן: כדאי לחדד.

עאידה תומא סלימאן: אין חשיפה לפי צו איסור פרסום שבתי המשפט נותנים.

עאידה תומא סלימאן: כלומר, בית המשפט נותן את החסות שלו על חשיפת הפוגע.

- ראשד: אני ממליצה, כמו שעושים, פיתחתם את יחידת חקירות ילדים בתוך משרד העבודה והרווחה צריך לדאוג לזה שנשים יוכלו להיות חוקרות מטעם משרד העבודה והרווחה תחת הכותרת הזאת כי היא כן לנשים הערביות ולחברה הערבית אין אמון במערכת המשטרה, אין אמון בזה, כל מה שקורה במרחב הציבורי הפוליטי זה ישר משפיע על נשים אפילו אם הן חשופות לאלימות בתוך הבתים, לחשוף ולפנות למשטרה להתלונן.

עאידה תומא סלימאן: תודה נאילה.

<איילה מאיר: נאילה, אני רוצה להבין, חוקרות שיחקרו נשים ולא רק ילדים?

<איילה מאיר: זאת אומרת להרחיב את חקירת ילדים גם לחקירות של נשים, על זה את מדברת עכשיו?

- ראשד: כן.

<קריאה: המשטרה תעבור למשרד הרווחה - - -

עאידה תומא סלימאן: לא, המשטרה לא תעבור למשרד הרווחה בינתיים משרד הרווחה עובר למשטרה כי עובדות סוציאליות בתחנות המשטרה אף אחד לא יודע מי מפקח עליהן מבחינה מקצועית, מי נותן להן הדרכה מבחינה מקצועית - - -

<איילה מאיר: זו תכנית משותפת.

עאידה תומא סלימאן: אני רוצה לתת לכם להגיב.

עאידה תומא סלימאן: אני מאוד מצטערת יש לנו עוד דיון.

עאידה תומא סלימאן: אני מבקשת מנציגות החברה האזרחית להשאר איתנו לדיון הבא שהוא מתמקד בנושא רצח נשים, יש דו"ח מאוד חשוב ויש בו נתונים שכדאי מאוד לראות אותם.

עאידה תומא סלימאן: אני רק רוצה קודם ראש העיר יהוד, את נשארת איתנו לדיון הבא?

<קריאה: רק להתחלה.

עאידה תומא סלימאן: אז אני מבטיחה לתת לך בדיון הבא כי פשוט אנחנו צריכים עכשיו לסגור את הדיון הזה.

<איילה מאיר: המנכ"ל ד"ר אביגדור קפלן כבר דיבר בהקשר מסויים אבל אני רוצה כן להגיד משהו שיהיה פה ממש ברור ועל השולחן, חשוב לי להגיד את זה היום.

<איילה מאיר: בשבילנו העובדים הסוציאליים במשרד העבודה והרווחה, במקלטים לנשים נפגעות אלימות, ברשויות המקומיות, במרכזים לטיפול באלימות במשפחה, העובדים הסוציאלים שעוסקים בתחום הטיפול באלימות במשפחה בשבילם כל יום הוא יום המאבק לאלימות נגד נשים.

<איילה מאיר: אני רוצה שזה יהיה ברור.

<איילה מאיר: זה שנמצאים פה ביום הזה בשנה ומציינים את זה ובאופן טבעי אומרים מה חסר, מה עוד צריך לעשות וזה בסדר כי אנחנו חושבים וחולקים ביחד את ההתייחסות שלנו למה צריך עוד לעשות.

<איילה מאיר: אבל אני לא רוצה שזה ירפה את ידינו.

<איילה מאיר: וגם המסר שצריך לצאת לציבור זה שהרבה מאוד נעשה.

<איילה מאיר: וכל מה שאנחנו רוצים לעשות ועוד מבקשים לעשות זה כדי לצמצם עוד ועוד ועוד את הפערים שקיימים וכמובן למגר ככל שניתן את המצב קיצון אבל לא רק.

<איילה מאיר: כל שנה מטופלות כ-20 אלף משפחות בתוך הרשויות המקומיות על רקע אלימות במשפחה.

<איילה מאיר: אני חושבת נכון שבסופו של דבר אנחנו מסתכלים על ה-12, 13, 14, נשים, 17, שנרצחות אבל מבחינתנו אנחנו מצילים כל שנה וכל יום הרבה מאוד משפחות ונשים שנמצאים בתוך המעגל הזה וצריך לזכור את זה, שלא נרפה את ידינו, וצריך להגיד את זה היום דווקא ביום הזה, אז תודה רבה לכם.

עאידה תומא סלימאן: תודה.

עאידה תומא סלימאן: אני מסכימה איתך שיש עבודה שנעשית עם הנשים שסובלות מאלימות ואני כמי שבאה מהתחום הזה אני יודעת את זה.

עאידה תומא סלימאן: אבל אני יודעת גם שאין מענה בדיוק כמו שאנחנו חושבות שצריך שיהיה המענה לנשים שסובלות מאלימות על כל סוגייה, ולכן הוקמה הוועדה הבין משרדית, ולכן היו ההמלצות של הוועדה.

עאידה תומא סלימאן: וההמלצות של הוועדה אנחנו עדיין חושבות שהיה במצב האידיאלי לא היינו צריכים את ההמלצות האלה ובמצב האידיאלי ההמלצות היו צריכות להיות אפילו נרחבות יותר.

עאידה תומא סלימאן: אני פעם חשבתי ש-50 מיליון ₪ זה סכום לא יתואר בשבילי.

עאידה תומא סלימאן: הגעתי לכנסת הזו ושמעתי העברות כספיות במיליארדים.

עאידה תומא סלימאן: ואז הבנתי כמה המצב שלנו הוא עלוב שאנחנו נאבקות על ה-50 מיליון.

עאידה תומא סלימאן: 50 מיליון שזורקים אותם לשיקום קברי צדיקים וזה לא מספיק.

עאידה תומא סלימאן: וחס וחלילה אני לא מזלזלת באמונה של אף אחד אבל האמונה שלי היא החיים של בני אדם והחיים של נשים.

עאידה תומא סלימאן: אנחנו לא רוצים עוד קברים של צדיקות, אנחנו לא רוצים עוד נשים מתחת לאדמה, אנחנו רוצים את הנשים שיחיו.

עאידה תומא סלימאן: אנחנו רוצים שהממשלה הזו תתעשת ותבין שחיי בני אדם וחיי נשים הם מעל לכל.

עאידה תומא סלימאן: לא יכול להיות שאנחנו נאבקות על זה שיקצו תקציב לתכנית שהם בעצמם אישרה.

עאידה תומא סלימאן: לא עאידה תומא סלימאן אישרה את התכנית הזו.

עאידה תומא סלימאן: ועדת שרים ישבה לאחר לחץ מסיבי ולא מתון עליהם, היו צריכים לשבת ואישרו את התכנית.

עאידה תומא סלימאן: למה יש 10 מיליון שאפשר לזרוק אותם אתמול ולהחליט עליהם ברגע אחד בעניין הטרדות מיניות ויש תכנית שלא מתוקצבת.

עאידה תומא סלימאן: אתם מתבקשים לעשות תעדוף, עשיתם תעדוף?

עאידה תומא סלימאן: למה התעדוף הזה לא מתוקצב.

עאידה תומא סלימאן: זאת השאלה המהותית.

עאידה תומא סלימאן: למה הממשלה לא מקצה 50 מיליון ₪ יתומים לתקציב הזה.

עאידה תומא סלימאן: בלתי מתקבל על הדעת הזלזול בחיי הנשים.

עאידה תומא סלימאן: אנחנו 52% מאזרחי המדינה ומגיע לנו הרבה יותר ואנחנו לא נרפה.

עאידה תומא סלימאן: הזלזול הזה גם מתבטא באיך מוסרים את המידע לגוף, למשכן, לבית שאמור לבקר את העבודה של המשרדים הממשלתיים.

עאידה תומא סלימאן: לא מתקבל על הדעת שאנחנו מקבלים את המידע, מרכז המחקר מקבל את המידע רגע לפני.

עאידה תומא סלימאן: כשמוסרים מידע רגע לפני זה אומר אל תעשו את העבודה שלכם ואל תצליחו להבין את הקשקוש שאנחנו עושים מהסטטיסטיקה.

עאידה תומא סלימאן: וזה עוד יתבהר גם בדיון הבא.

עאידה תומא סלימאן: אנחנו החלטנו עכשיו תוך כדי הישיבה לזמן את השרים לישיבות נפרדות.

עאידה תומא סלימאן: לא מתקבל על הדעת גם ששר החינוך שהוא אמור לחנך את הדורות הבאים כל פעם שהוא נשאל בנושא של נשים זורק אותנו לתכנית יתומה.

עאידה תומא סלימאן: ועם כל הכבוד לצוות המקצועי שמגיע כל פעם ותורם לדיון אני רוצה לשמוע מתווה המדיניות של משרד החינוך מה הוא הולך לעשות בנושא הזה והוא זומן לישיבה שתהיה, אני מבטיחה לכם שתהיה הישיבה הזו.

עאידה תומא סלימאן: אנחנו נפנה לשר האוצר ונבקש ממנו, אתם יודעים מה, יש תכנית משפחה נטו, אנחנו דורשות נשים נטו.

עאידה תומא סלימאן: כי בלי נשים נטו אין משפחה.

עאידה תומא סלימאן: מי שדואג למשפחה שידאג לעמוד התווך של כל משפחה, הנשים.

עאידה תומא סלימאן: רוצים משפחה נטו, תעשו תכנית נשים נטו, תאבקו באלימות נגד נשים.

עאידה תומא סלימאן: ואנחנו נדרוש ששר האוצר יקצה את התקציב הזה.

עאידה תומא סלימאן: ואני מבקשת ממשרד העבודה, הרווחה והשירותים החברתיים, אני רוצה שתפתח תקנה מיוחדת בתקציב לתכנית הזו ואנחנו נדרוש גם את זה מהאוצר.

עאידה תומא סלימאן: אנחנו רוצים תקנה נפרדת כדי שנוכל לעקוב אחר יישום התכניות ולא יביאו לנו מכל הבא ליד תחת הססמא של יישום התכנית.

עאידה תומא סלימאן: אני כבר הצבעתי על דברים שדיווחתם עליהם היום שאני יודעת שהם מלפני אישור התכנית.

עאידה תומא סלימאן: אז בואו לא נשים את הכל מתחת למעטפת ואז נתבלבל ולא נדע מה.

עאידה תומא סלימאן: אנחנו רוצות תקנה נפרדת לתכנית הזו כדי שנבצע את המעקב.

עאידה תומא סלימאן: אני אפנה ליושב ראש הכנסת על כל העניין של התייחסות השרים ועניין המידע ואיך המידע מוזרם.

עאידה תומא סלימאן: אנחנו נמשיך את הדיון הבא ב-12:30 בנושא של רצח נשים והדו"ח המיוחד.

עאידה תומא סלימאן: אני רק רוצה לבקש מכם, יש מיצג בחוץ שנקרא איננה עוד שהוא מיצג מאוד מיוחד שהשפיע עליי מאוד כשנכחתי בפתיחת התערוכה.

עאידה תומא סלימאן: היוזמת של המיצג קרן גולדשטיין יחזקאלי, במאית קולנוע וטלוויזיה, יזמית בתחום האקטיביזם, מקדמת מיצג אומנותי פרובוקטיבי שיצרה הנוגע לאלימות נגד נשים במטרה להעלות מודעות לתופעה.

עאידה תומא סלימאן: במיצג נעשה שימוש בבגדים מקוריים של נשים נפגעות אלימות שנרצחו על ידי בני זוגן מכלל החברה הישראלית.

עאידה תומא סלימאן: אני אומרת לכם, לי היה קשה להסתובב בין הבגדים.

עאידה תומא סלימאן: אני מזמינה אתכם להסתובב בחוץ במיצג, להרגיש את הנשים שהיו ואינם עוד ולהכנס אחר כך לדיון ב-12:30.

עאידה תומא סלימאן: תודה לכם.